text:
In sociolinguistiche il
concet di “conflit linguistic” al descrîf une situazion di
compresince di plui lenghis dulà che un ecuilibri che al garantìs
la esistence di dutis lis lenghis al ven rot e un grup dominant al
cîr di fâ sparî lis lenghis diviersis di chê sielzude tant che sô
espression.
Al è clâr che cheste
situazion e je in vore di uns 150 agns ancje in Friûl, cul sisteme
politic talian che al cîr di fâ sparî lenghe e identitât
furlanis: mancul claris a son ciertis dinamichis e lis
interpretazions su la fase di cumò.
1 - La sostituzion
linguistiche
Cemût che si
pues viodi in tancj esemplis tal mont la compresince di plui lenghis
e je un fat naturâl.
Intune stesse comunitât
si pues cjatâ plui lenghis in contat; une stesse persone e une
interie comunitât a puedin fevelâ plui lenghis e il fat di imparâ
une gnove nol scancele lis lenghis che si saveve za.
Tancj citadins talians a
imparin l'inglês cence dismenteâ il talian; il stât talian,
midiant de istruzion e de comunicazion, al fâs un sfuarç
grant(ancje se mâl impuestât) par che in Italie tante part de
popolazion e impari l'inglês, ma cence compuartâ la sparizion de
lenghe taliane.
Si viôt alore che il
slargjament di une lenghe in plui (in Friûl al è sucedût cul
talian za prime de anession ae Italie) nol compuarte in automatic la
sparizion di chês altris lenghis (in Friûl il furlan, il sloven e
il todesc): la eliminazion di chestis lenghis e je stade un obietîf
specific e separât rispiet al slargjament de cognossince de lenghe
taliane, che di fat par scrit e jere za presinte di secui.
In gjenerâl la
sostituzion linguistiche e je un fat inaturâl, artificiâl, volût e
sfuarçât di fats storics violents (invasions, deportazions,
gjenocidis) o di une volontât politiche precise, che e pues sielzi
di no doprâ la violence fisiche, ma chê psicologjiche, economiche e
culturâl (gjenocidi linguistic e culturâl, ancje cence muarts).
Sedi te vuere politiche
e militâr che tal conflit linguistic la agression si fâs fuarce
suntune propagande che e dopre cence remission lis bausiis plui
insuridis: tra i argoments fuarts de sostituzion linguistiche in
Friûl, o podìn ricuardâ che
-
il furlan al è un
dialet, nol merete nissune tutele speciâl
-
il furlan al è bon
dome di comunicâ une realtât di contadins, cjochelis, puars
ignorants
-
se i dialets a
sparissin, al è un sacrifici necessari par imparâ il talian
-
se il furlan si
dopre simpri mancul al è un fat storic naturâl
-
se il furlan si
dopre simpri mancul e je colpe dai furlans
Dutis chestis a son
bausiis e a son stadis slargjadis a plui nivei e in maniere
sistematiche di istituzions, mieçs di comunicazion, inteletuâi che
a servivin e che a servissin la classe dominante taliane, parcè che
a 'nd fasin part o par colaborazionisim.
Si son trasformadis in
prejudizis comuns, jentrant fintremai tal cjâf di militants a pro de
lenghe furlane (soredut i ultins doi ponts).
2 - La
cuintriofensive
Di
rispueste ae sostituzion linguistiche, la comunitât furlane e à
rispuindût midiant di inteletuâi e militants che a àn fat grancj
sfuarçs par salvâ la identitât e la lenghe.
Cheste bataie e je stade
combatude a nivel culturâl, politic, normatîf, tecnic linguistic.
Tant dispès a son
stadis posizions ambiguis di cui che al cirive di conciliâ i interès
dal Friûl, viodût come Piçule Patrie meritevule di autonomie
limitade e mantigniment di une identitât folcloristiche, cui interès
espansionistics de Grande Patrie Taliane, che però e voleve assimilâ
e scancelâ lis diferencis: in cheste suaze a jerin classichis lis
posizions storichis de Societât Filologjiche Furlane e de Democrazie
Cristiane di chenti.
Posizions plui fuartis e
maduris a àn vût risultâts di grande puartade:
-
produzion artistiche
e culturâl di alt nivel, cun messaçs e contignûts atuâi;
-
ricognossiment
universâl che il furlan al è une lenghe e no un dialet;
-
redazion di normis
di tutele a ducj i nivei istituzionâi (di chel comunâl a chel
provinciâl, regjonâl e infin a chel statâl);
-
imposizion, de fin
dal secul passât, dal concet fondamentâl di planificazion
linguistiche;
-
intervents tecnics
sul corpus de lenghe furlane, tant che fissazion de norme
ortografiche, de lenghe di riferiment, realizazion di imprescj tant
che dizionaris, coretôr ortografic, tradutôr automatic, tescj
didatics e v.i.
Daûr di cheste
dinamiche, la propagande che e sostignive la sparizion de lenghe
furlane si è ritirade suntun secont front, contant bausiis gnovis:
-
i intervents di
tutele de lenghe furlane a fasaran sparî la lenghe furlane/a
fasaran sparî lis varietâts furlanis;
-
il furlan al è une
lenghe cussì biele che e merete di jessi doprade dome pe poesie, e
no par jessi fevelade e scrite ogni dì par ducj i argoments;
-
il furlan al à di
jessi proponût cun consens democratic e nol pues jessi imponût tal
insegnament (il talian e l'inglês invezit a puedin jessi imponûts);
-
va ben imparâ il
furlan, ma a cjase (dopo che lis fameis furlanis par 150 agns a son
stadis sfuarçadis a bandonâlu!) e no a scuele, dulà che al
gjavarès oris a lenghis/materiis plui impuartantis;
-
pe lenghe furlane si
spindin masse bêçs;
-
il furlan aromai al
è une lenghe tutelade, se al sparìs al è par causis naturâls, il
conflit linguistic nol è e nol è mai stât.
Cheste ultime bausie e
je chê plui sutile e implicite e in gjenerâl, par dineâ la
esistence stesse dal conflit linguistic no je pandude in maniere
clare, ma cu la forme “i problemi della gente sono ben altri”.
3 - L'esauriment de
cuintriofensive: vot agns di vuere cidine e la pâs bausarie
Fin
tal 2008 si à vût un cressi, a ben che sfadiôs, de politiche
linguistiche a pro de lenghe furlane.
Il
zîr di vele si à vût, câs curiôs, cul suicidi politic di
Riccardo Illy, che al è stât l'ultin president de Regjon a vê la
percezion di contâ plui lui come persone di riferiment dai siei
grups di interès e dai siei eletôrs, che no i partîts e i grups di
interès parsore di lui.
Di
chel moment la Regjon Friûl - VJ e à rinunziât a meti in vore la
sô autonomie, tacant di Renzo Tondo che al saveve di dovê la sô
posizion dome ae fedeltât al so partît roman, e no ai eletôrs
furlans. Cheste dinamiche e devente ancjemò plui fuarte cumò, te
ete centralizadore dal PD, cun esponents “furlans” che a metin in
vore sotanance rispiet al centri e prepotence rispiet al locâl.
Centralisim
e prepotence a àn cjapât lis formis dal assolutisim iluminât (che
pardabon di iluminazion no 'nd à), dulà che al mancje il rispiet di
dutis lis normis, tacant di chês costituzionâls, e ce che a
predicjin i gastalts dal podê e je la sperance patetiche tal benvolê
dal sovran.
Cheste
dinamiche e à cjapât ad in plen ancje la politiche linguistiche,
dulà che lis normis a vegnin ignoradis in maniere sistematiche des
stessis istituzions che lis vevin fatis buinis: robe che a nivel
talian e je sucedude simpri, ma a nivel regjonâl e à vût une
incressite disastrose propit tai ultins vot agns.
Cualchi esempli:
-
no aplicazion des
leçs di tutele tai mieçs di comunicazion (RAI);
-
no aplicazion
des leçs di tutele te scuele (che a garantiressin l'aprendiment de
lenghe furlane, no l'insegnament aleatori);
-
eliminazion di
criteris tecnics obietîfs te definizion de politiche linguistiche;
-
destituzion dal
Comitât Tecnic Sientific de Agjenzie Regjonâl pe Lenghe Furlane,
trasformât in orghin consultîf cence nissun podê di une riforme
statutarie fate sot de Zonte Tondo e cun president Lorenzo Zanon, ma
no mudade e corete sot de Zonte Serracchiani e de presidence di
Lorenzo Fabbro;
-
iperburocratizazion
de ARLEF, di mût che e funzione piês che no prime dal 2008, cuant
che no spindeve passe 80.000 € ad an dome pe paie dal diretôr, e
veve mancul dipendents, un CdA e un CTS mancul armonics di cumò;
-
ritarts (ancje di
une vore di agns) e omissions cussientis e colpevulis te aplicazion
di leçs regjonâls di bande de Regjon stesse o di siei ents (la
ARLEF in primis);
-
dispersion di
professionalitâts preziosis.
Al è esemplâr il câs
de certificazion linguistiche, che al permetarès di ricognossi
professionalitâts a ducj i nivei, prin di dut te scuele: la leç
29/2007 e previodeve la redazion di un regolament aplicatîf dentri
dal tiermin di 6 mês; la Zonte invezit lu à fat bon dome dopo 6
agns (!); il regolament al previodeve che la ARLEF e inviàs il
sisteme de certificazion linguistiche dentri di 6 mês: la ARLEF
cundut che e ves l'oblic di meti in vore il regolament e e che e ves
i bêçs par fâlu, no à tacât ancjemò nuie, dopo passâts plui di
doi agns.
La tindince incentradore
gjeneralizade e à puartât a un cambi di atitudin: distruzi
cualsisei risorse su la lenghe furlane al è deventât normâl e
inerziâl; protestâ par difindi la lenghe furlane al è deventât
simpri plui râr, te inciertece che il dismovi polemichis al podès
fâ plui dam ancje a chês pocjis iniziativis positivis che a
restavin.
Si podeve condividi, in
part, une ande cussì, sot de zonte Tondo che se e ves fat cualchi
intervent sul furlan lu varès fat cussì mâl di produsi dome dams.
In dì di vuê la
realtât e je cussì tragjiche che un scrupul dal gjenar nol à plui
nissune reson.
Un pôcs di ponts:
-
la Societât
Filologjiche Furlane, che e jere nassude par tignî sot control il
mont culturâl furlan e par ridusi la lenghe furlane ae
dialetizazion, e à vivût par desenis di agns in simbiosi cul podê
politic dominant. Aromai tal sucès culturâl e politic de
centralizazion, e je dibant ancje tai siei fins di servidore dal
stât talian, e je restade cence ponts di riferiment, si ridûs di
numar e e cres di etât medie dai socis, e stente fasint promozion
plui di se stesse che de lenghe furlane, cun publicazions pal plui
par talian;
-
la Universitât di
Udin si è suicidade par ce che al tocje la lenghe furlane: no à
mai invistît bêçs siei, ma aromai e à rinunziât fintremai a
domandâ tante part di bêçs che e podarès vê dal stât o de
regjon par fâ ativitâts sul furlan. Tai ultins agns scuasi dutis
lis figuris academichis che a jerin impegnadis su la lenghe furlane
a son ladis in pension o a àn pierdût il lôr puest precari: la
Universitât di Udin no lis à sostituidis. Intun ultin cambiament
statutari, cence che nissun al savès, il Senât Academic al à
scancelât dai principis di fonde de Universitât il studi e la
promozion de lenghe furlane;
-
Radio Onde Furlane e
manten la sô ativitât preziose, ma e je tignude sot ricat: in
cambi dai pôcs bêçs che a rivin dai finanziaments publics e che i
coventin par fuarce par sorevivi (e in ogni câs cun sacrificis e
licenziaments), no je libare di pandi a fuart la proteste e la
denunzie cuintri di une realtât dai fats incostituzionâl e ilegâl
e cuintri dai siei responsabii direts; inte stesse situazion si
cjatin ancje altris mieçs di comunicazion privâts e editôrs che
si impegnin pardabon pe lenghe furlane;
-
la RAI e manten
invezit la sô posizion di ricat cuintri de Regjon: cundut che la
leç dal stât le oblearès a fâ trasmissions par furlan, lis fâs
dome se a son paiadis de Regjon (duncje i furlans a pain dôs voltis
la RAI par vê un servizi che in dut câs al è insuficient);
-
la Serling, che e
jere in pratiche la uniche realtât che si fondave dome su la
iniziative privade e sul lavôr su la lenghe furlane, cence
finanziaments publics direts, e je passade di vê 8 dipendents tal
2009 a 1 (a timp parziâl), cence nissune preocupazion des
istituzions publichis pe pierdite di puescj di vore o di
professionalitâts;
-
i sportei
linguistics a restin te lôr ande di precarietât e mancjance di
coordenament: cundut che e je une tindince incentradore continue, la
ARLEF, che e varès fat un bon servizi a centralizâ chest servizi,
e à rinunziât a fâlu e cumò e je rivade al paradòs che pai
sporteliscj regjonâi che a lavorin te sô stesse sede e vûl dâ un
apalt esterni;
-
criteris tecnics
obietîfs sul insegnament dal furlan no son o no àn fuarce, cussì
come che a mancjin ancje (cu la certificazion linguistiche) i
ricognossiments aes competencis dai insegnants: te liste regjonâl
dai insegnants di furlan a son metûts sul stes nivel un master
universitari di 400 oris, un cors de SFF di 30 oris o la
autodeclarazion, no verificade, che si à za fat une cualchi
ativitât didatiche par furlan tai ultins agns;
-
lis personis che si
jerin impegnadis di plui tai timps di vere produzion e planificazion
a son stadis emargjinadis: il lôr pecjât mortâl al jere propit
chel di jessi buinis di produsi, di savê lavorâ e planificâ, di
meti lis regulis scritis, compagnis par ducj, parsore des clientelis
e dai arbitris personâi. Cussì i oms des istituzions a àn tacât
a isolâju cu la scuse che a vevin caratars masse conflituâi, masse
usâts ae vuere e che invezit cumò che si jere rivâts a une
tutele normâl (robe false), o che il zûc politic al veve di jessi
tratât cun delicatece, a coventavin oms in stât di gjestî la pâs.
Intune situazion di
cheste sorte la piçule tatiche di “stin cidins, che se di no e à
cûr di lâ piês”, “lassait che la machine istituzionâl e fasi
lis robis cui siei timps e cui siei mûts”, “plui di cussì no si
rive a otignî” e je deventade une strategjie de disfate, une
pratiche di rinunziâ a pensâ, un usâsi a dî bausiis comudis
invezit che veretâts critichis.
Un esempli clamorôs e
je stade la presentazion scuasi trionfâl fate di Regjon, ARLEF e
Universitât di Udin dai risultâts de ultime indagjin di
sociolinguistiche dal 2015. Un boletin che al segne une pierdite
dramatiche dal ûs de lenghe furlane rispiet ae ricercje prime,
publicade tal 1998: -14,9% di personis che a fevelin par furlan cui
fîs, -14,9% di ûs dal furlan tra i fîs, -18% dal ûs dal furlan
cul om/femine, -15,3% di leture par furlan e altris pierditis tra
9,5% e 24,3% in altris indicadôrs, cun valôrs positîfs dome su la
buine concezion dal furlan (concuiste che e jere za dai prins agns
dal 2000). Cun dut achel al è stât presentât come il sucès de
politiche linguistiche dai ultins agns. Se chest al è un sucès e je
reson di pensâ che l'obietîf vêr de politiche linguistiche
regjonâl e sedi la muart dal furlan e che la ARLEF e sedi paiade
(pôc) par fâlu murî o par lassâlu murî in cidin.
Al è il trionf dal
conflit linguistic platât: fin che un conflit no si viôt, e je
sigure la vitorie dal plui scoret, dal plui corot e dal plui
prepotent.
Dut al contrari il
conflit al à di jessi visibil e declarât: dome cussì e je sperance
che al vinci il just, cjapant fuarce dal dirit e dal supuart de
opinion publiche.
Lis bausiis pietosis di
cui che al cîr di dâ a ducj i coscj un messaç positîf, lis
bausiis oportunistis di cui che al vûl salvâ dome la sô cjadree e
la sô paie, lis bausiis criminâls di cui che al vûl lassâ murî
la lenghe furlane aromai a son dutis sul stes plan, no valin plui
justificazions.
Tun conflit, che i
furlans no àn mai cirût e là che si son compuartâts simpri cun
civiltât, si pues vinci o pierdi: o podìn acetâ ancje che il
furlan al sparissi, ma no parcè che i furlaniscj si son lassâts
menâ biei mugnestris tune sorte di lager burocratic e aministratîf.
Cun chest document si
vûl gjavâ vie une lacje di bausiis e domandâ aes istituzions,
massime ae Regjon Friûl - VJ e ae ARLEF, in particolâr a president
e diretôr, di rindi cont.
A àn di rindi cont in
public, declarant lis responsabilitâts precisis di cheste situazion,
a àn di dî e provâ cui fats se a ubidissin ae costituzion e aes
leçs, che a tutelin la lenghe furlane, o se a ubidissin a interès
personâi e a chei di partît dal PD, che a puartin al stermini cidin
de lenghe furlane.
La zone grise, aromai, e
je zone di disfate.


c: text/html

text:
Si va dal " o soi in X " a " o vîf in X ", si devente part de comunitât, si scuvierzin le storie e le politiche dal puest, si tache a cjapà su' i guscj e les abitudinis. Cul timp par tante int e devente scuasit une ofese jessi considerâts "Forescj".Al da fastidi jessi viodûts fûr dal circul jessi escludûts. Al stes timp al fas plasè sintisi di' " tu ses un di no'" , capi' al spirit de int locâl, capi' al sens daûr le ironie di ciertis comedis , maraveâsi e rabiasi cun i politics dal puest. Timp indaûr o soi stat a une riunion di lavôr le che je scuasit sclopade une mieze rivoluzion cuant che le siore des "risorsis umanis" tabaiant di imigrazion si e' riferide a dai mei colegas naturalizas come "non nationals", le rispueste e je stade un rabiôs " o sin merecans, di spirit e di documents".
Chest nol vûl di' che al citadin naturalizat al dinee le sôs radis, dopo agns di tribulazions e sodisfazions al vûl ve un so puest te comunitât dal puest. Par tante int chest rapuart cu le patrie adotive al e' ispirât a un sens civic par altris e je une maniere di tutelasi dal moment che in tai moments di crisis al no-citadin al semee jessi simpri chel cal al vût le piês in dirits civîls.
Par tancj in cheste situazion, ale domande su cuale patrie e preferissin si cjatin in te stesse situazion di un frut a cui si domande " se al vûl plui ben ale mame o al papâ ", no si pues rispuindi cence sintisi in colpe di no vele contade juste.
A rivuart o vevi scrit timp indaûr in chest post

robotstxt: allowed

filter: keep


text:
Intal 1999
al è jessût il prin film pornografic par catalan. Di in chê volte
la lenghe catalane e je stade doprade in cualchi altri cine di cheste
fate e in plui di un festival erotic. Chel istès, cundut che
Barcelone e je une des capitâls europeanis dal porno e che la
pornografie e je forsit il teme principâl veicolât su Internet,
dome cumò si à screât il prin sît di videos porno par catalan. La
iniziative e je stade cjapade di un grup di students di Sabadell che
a son ancje i autôrs dai videos che si puedin viodi sul sît. Il
prin, de durade di 25 minûts, al à tant che protagoniste une atore
catalane za famose intal marcjât internazionâl de pornografie. Dopo
de prime autoproduzion, i autôrs de iniziative a sperin di cjatâ
des sponsorizazions che i permetin di publicâ almancul un pâr di
videos al mês. In plui dal element linguistic, i zovins che a son
daûr dal sît a vuelin proponi un porno che al sedi diferent ancje
sul plan de tecniche e dal svilup des tramis, plui dongje ae vite
cuotidiane e cuntune sensibilitât plui marcade intai confronts des
feminis.
Font:
VilaWeb, 18/10/13


text:
A van indenant lis tratativis jenfri lis comissions dal PSE e dal PP par rivâ a di un acuardi che al permeti al socialist Patxi López di deventâ il gnûf president de Comunitât Autonome Basche e di vê a disposizion une cierte stabilitât di guvier. I doi partîts spagnoliscj a àn tacât a lavorâ suntune schirie di ponts di convergjence su intervents economics, infrastruturis, educazion, mieçs di comunicazion, politiche linguistiche e v.i. Il prin stampon dal pat su lis azions di fâ, metût adun des comissions di negoziazion, al è cumò al esam des direzions dai doi partîts che a varan di cjatâ une linie condividude sui ponts inmò di sclarî. Acuardi bielzà cjatât, invezit, su lis incarghis uficiâls intal Parlament de CAB: il PP, di fat, al à otignût di sielzi il president de Assemblee, intant che i socialiscj a varan la vicepresidence e la posizion principâl tal ufici di segretarie. Se lis dôs formazions spagnolistis si metaran dacuardi, Patxi López al varà avonde vôts par podê guviernâ la CAB, che fin cumò e jere stade aministrade de coalizions vuidadis dai nazionaliscj bascs. Al è just di ricuardâ, dut câs, che cheste gnove maiorance e je stade pussibile dome in gracie de esclusion sfuarçade des listis de çampe indipendentiste basche.
Font: Gara, 27/03/09


text:
Se i Conservadôrs a vessin di vinci lis prossimis elezions intal Ream Unît, il Scottish National Party (SNP) al podarès otignî la maiorance assolude intal Parlament scozês e decidi di bessôl sul referendum pe indipendence. Cheste ipotesi e preocupe une vore diviers parlamentârs liberâi democratics scozês che a domandin al partît un cambi di strategjie, ven a dî votâ cul SNP e cui Verts par che il referendum si davuelzi intal 2010 e fâ po campagne referendarie par mantignî la union. Su la stampe si son moltiplicadis lis declarazions di cheste fate de bande di parlamentârs liberâi democratics, par chest la direzion dal partît e à mandât ai siei rapresentants intal Parlament scozês une note là che si ju invide a consultâsi cu la direzion prime di fâ declarazions ae stampe su chest argoment. I dirigjents scozês dai Liberâi Democratics che, su pression di Londre, a vevin decidût di no poiâ il referendum, si cjatin, duncje, simpri plui in dificoltât. Su la cuestion si vevin vudis divisions ancje framieç dai Laburiscj scozês, là che plui di cualchidun al pense che oponisi a di un referendum che al ven domandât de maiorance dai citadins scozês al riscje di sbassâ ancjemò di plui la lôr popolaritât.
Font: BBC, 22/09/09; Nationalia, 22/09/09


text:
30 ottobre 2006
Usgnot al è consei comunâl aes 18.30
Si fevelarà di scovacis, ma no saressial plui util puartâlis vie e netâ un tic ce che al è pes stradis?...
29 ottobre 2006
E cumò o voi a taiâ il salam!
O aprofiti par ringraziâ inmò une volte Roberto Ongaro, parcè che cun lui o ai vût il plasê di condividi la "Segnalazion de Jurie" al premi Sant Simon 2006.
Pe cronache, al à vinçût Gianni Gregoricchio che al veve za vinçût il premi altris voltis.
La jurie e jere componude dal prof. Mario Turello (che al scrîf spes ancje pe pagjine culturâl dal Messaggero Veneto), di Pierluigi Cappello (premi Montale Europa 2004), Roberto Jacovissi e Franca Mainardis.
Pe cronache, al à vinçût Gianni Gregoricchio che al veve za vinçût il premi altris voltis.
La jurie e jere componude dal prof. Mario Turello (che al scrîf spes ancje pe pagjine culturâl dal Messaggero Veneto), di Pierluigi Cappello (premi Montale Europa 2004), Roberto Jacovissi e Franca Mainardis.
28 ottobre 2006
Radio Maian: biel, ma...
Îr o ai stât a viodi “Radio Maian” in auditorium. La serade mi è plasude, ma alc no mi convinç. Il spetacul al è la riproposizion di trasmissions che il trê atôrs Moretti, Scruzzi e Fantini (secont me simpri bravons) a fasevin par radio.
Federico Rossi al à vude une biele idee a volê riproponi un spetacul radiofonic in forme teatrâl, ma forsit la magjie de radio e je chê che no tu viodi e dome il sintî ti fâs inmagjinâ i personaçs che tu sintis… par chest, ancje se mi soi fat cualchi biele ridade, o dîs che no mi à convint al 100%: jo o scolti une vore di radio e ancje lis trasmissions che Radio Onde Furlane e fâs (comprindudis chês fatis dal Teatro Incerto) a son pardabon di cualitât, ma forsit îr di sere e je mancjade chê magjie de Radio…
O ai tornât a scoltâ la regjistrazion e par Radio al fâs dut un altri efiet, confermant che il mieç radiofonic al à dute une altre fuarce… forsit ancje parcè che il public nol à partecipât come che il Teatro Incerto al mertave.
Fevelant di altri: us spieti a Codroip cheste sere aes 20.00.
Federico Rossi al à vude une biele idee a volê riproponi un spetacul radiofonic in forme teatrâl, ma forsit la magjie de radio e je chê che no tu viodi e dome il sintî ti fâs inmagjinâ i personaçs che tu sintis… par chest, ancje se mi soi fat cualchi biele ridade, o dîs che no mi à convint al 100%: jo o scolti une vore di radio e ancje lis trasmissions che Radio Onde Furlane e fâs (comprindudis chês fatis dal Teatro Incerto) a son pardabon di cualitât, ma forsit îr di sere e je mancjade chê magjie de Radio…
O ai tornât a scoltâ la regjistrazion e par Radio al fâs dut un altri efiet, confermant che il mieç radiofonic al à dute une altre fuarce… forsit ancje parcè che il public nol à partecipât come che il Teatro Incerto al mertave.
Fevelant di altri: us spieti a Codroip cheste sere aes 20.00.
27 ottobre 2006
Premi Leterari Sant Simon di Codroip
Jo e Roberto Ongaro (chi in bande la cuviertine di un so libri) o vin partecipât insieme al Premi Sant Simon 2006. La edizion di chest an, la numar 27, e veve come teme la traduzion di une conte di Ippolito Nievo: "Il Varmo".
No sai cui che al à vinçût, ma jo e Roberto o vin vude une "Segnalazion de Jurie".
O soi pardabon content di chest premi parcè che o pues condividi la felicitât e la sodisfazion cuntun cjâr amì come Roberto, un "vecjo comunist" che però mi à simpri dimostrât stime e amicizie! E la stime e la amicizie a son reciprochis!
Us invidi ducj a Codroip, te sale dal consei comunâl aes 20.00 di Sabide ai 28 di Otubar pe cerimonie di consegne dai premis e par bevi un tai in compagnie!
Mandi e grazie Roberto!
No sai cui che al à vinçût, ma jo e Roberto o vin vude une "Segnalazion de Jurie".
O soi pardabon content di chest premi parcè che o pues condividi la felicitât e la sodisfazion cuntun cjâr amì come Roberto, un "vecjo comunist" che però mi à simpri dimostrât stime e amicizie! E la stime e la amicizie a son reciprochis!
Us invidi ducj a Codroip, te sale dal consei comunâl aes 20.00 di Sabide ai 28 di Otubar pe cerimonie di consegne dai premis e par bevi un tai in compagnie!
Mandi e grazie Roberto!
25 ottobre 2006
24 ottobre 2006
Bersani cuintri lis minorancis linguistichis
Il decret Bersani al à provocât cetancj efiets cuntri i principis che al declarave. Al veve di jessi un at pes liberalizazions, ma tra lis conseguencis negativis o vin ancje un tai une vore fuart aes risorsis de Leç 482/99: di fat te liste dai tais zontade al decret o cjatìn lis minorancis linguistichis. La "riduzion" proviodude e je di 1.813.273 euros pal 2007, di 1.929.359 euros pal 2008 e di ben 4.387.405 euros pal 2009. Si trate di tais ae leç 482/99 di tutele des minorancis linguistichis storichis che e à une dotazion totâl che no rive nancje ai 10 milions di euros (i ten a marcâ che e je une leç che e vâl su dut il teritori dal stât talian, lis minorancis a son 12: fasêt voaltris il cont...)
23 ottobre 2006
Fieste in cjase dai Tabacârs
Vuê e à fat 100 agns la none di Cristian Taboghe, Marie Urli, che achì te foto e je cul fi Vito e la fie Ancilla. Augurons!
22 ottobre 2006
Cjante che ti passe: thermodediche
Stant che si jere lamentât...
21 ottobre 2006
Fieste di Sant Simon a Codroip
La fieste di Sant Simon e dure dut il mês di Otubar e duncje cheste che e jentre e je la ultime setemane: duncje par cualchi zornade inmò al è pussibil lâ a fâ cualchi biel zirut stant che il program de manifestazion al è une vore siôr e us al consei.
Il Sant Simon al è ancje un premi leterari une vore impuartant e che chest an al stât dedicât a Agnul di Spere.
Il premi Sant Simon al è stât vinçût di cetancj impuartant scritôrs furlans. Tai agns Novante ancje un nestri concitadin Roberto Ongaro lu à vinçût par 2 voltis (si visaiso dal libri "Il Muc" o di "Cretevierte"?) e al è stât segnalât altris 2 voltis (par esempli cun "Il pecjât di Mosè").
Sabide ai 28 di Otubar, come ogni an, o savarìn cui che al à vinçût la edizion numar 27.
Il Sant Simon al è ancje un premi leterari une vore impuartant e che chest an al stât dedicât a Agnul di Spere.
Il premi Sant Simon al è stât vinçût di cetancj impuartant scritôrs furlans. Tai agns Novante ancje un nestri concitadin Roberto Ongaro lu à vinçût par 2 voltis (si visaiso dal libri "Il Muc" o di "Cretevierte"?) e al è stât segnalât altris 2 voltis (par esempli cun "Il pecjât di Mosè").
Sabide ai 28 di Otubar, come ogni an, o savarìn cui che al à vinçût la edizion numar 27.
20 ottobre 2006
Rassegne teatrâl a Maian: si tache sabide
Sabide e tache la rassegne teatrâl: il prin spetacul si clame "Richter" e al è stât fat in ocasion dal 30° anivesari dal taramot. Chest spetacul al nas di un laboratori teatrâl che al è stât inmaneât de comunitât colinâr tal 2004/2005. O soi content parcè che cuant che si pensave ce argoments tratâ a son stadis fatis plui propuestis: une sul teatri comic, une sul taramot e altris. Lis primis 2 a son deventadis spetacui che a ziraran ator pai teatris. Cheste dal taramot e je une idee che o ai proponût jo in chê volte e che e jere plasude a ducj chei altris components de consulte, che se no conti la veretât a puedin smentîmi. Tal spetacul a son ancje components de compagnie teatrâl di Maian: Ivan Zucchiatti e Mauro Vignuda. Dut il program de rassegne, lu cjatais achì
19 ottobre 2006
20.000 voltis grazie!!!
Cheste scomesse e je nassude cun chê di fâmi un pocje di campagne eletorâl (lade benon, stant dutis lis premessis e i malauguris che mi àn tirât). E cumò ve chi che o vin passât i 20.000 contats in 7 mês o pôc plui. Par un blog che al fevele di un paîs di 6 mil abitants come Maian al è un biel sucès.
Intant o fasìn un "cincin" virtuâl, ma cuant che mi cjatais ator, no stait a vê pôre di scuedimi di bevi!
Grazie ai tancj visitadôrs e ai diviers comentadôrs che a mantegnin vive la discussion. Grazie, grazie, grazie!!!
Intant o fasìn un "cincin" virtuâl, ma cuant che mi cjatais ator, no stait a vê pôre di scuedimi di bevi!
Grazie ai tancj visitadôrs e ai diviers comentadôrs che a mantegnin vive la discussion. Grazie, grazie, grazie!!!
18 ottobre 2006
A scuele di furlan
17 ottobre 2006
Thermorubriche di Otubar:
il Termovalorizatôr
Thermonuke al stice la discussion su la soluzion de costruzion di un thermovalorizatôr (te foto un esempli). Ma ce isal chest sacrabolt di termovalorizatôr? Un termovalorizatôr al è...
E voaltris ce pensaiso di pussibilitât di fant sù un chi dongje? Jo no sai ce se al conven o nol conven, ma se o pensi che cuant che o voi a mangjâ un fete di pressut mi disin che al è cussì bon par vie dal aiar che o vin in zone Sant Denêl... cualchi domande mi ven sù. Vino di pontâ sul turisim e sul agroalimentâr o no?
Intant ancje Beppe Grillo aà fevelât di chest argoment: fracait achì
E voaltris ce pensaiso di pussibilitât di fant sù un chi dongje? Jo no sai ce se al conven o nol conven, ma se o pensi che cuant che o voi a mangjâ un fete di pressut mi disin che al è cussì bon par vie dal aiar che o vin in zone Sant Denêl... cualchi domande mi ven sù. Vino di pontâ sul turisim e sul agroalimentâr o no?
Intant ancje Beppe Grillo aà fevelât di chest argoment: fracait achì
15 ottobre 2006
Incaric Anci
Sabide mi è rivade la comunicazion uficiâl: La Associazion Nazionâl dai Comuns di Italie e à istituide la Comission Nazionâl pes Politichis pai Zovins e la Anci FVG mi à designât component di cheste comission nazionâl.
La coord. regjonâl Zovins Aministradôrs si clame Isabella De Monte e la cjâf delegazion e je Elia Vezzi, mê coscrite che e je stade sindic di Paluce. Come in dutis lis regjons, cheste delegazion regjonâl e je fate di sindics, assessôrs e conseîrs cun mancul di 35 agns e e à sede a Rome li che si cjatarà cui rapresentants di dutis lis regjons: in dut 300 Aministradôrs zovins di Italie.
14 ottobre 2006
Emergjence scovacis? Ma nooooo...
Nus vevin dit che no saressin stât grancj problemis dopo dal fûc che al à disfat l'implant pes scovacis di Rivis Darcjan. Passâts 15 dîs o varès gust di viodi ce risultâts che e à mandât la Arpa. E intant je stade a pene firmade une autorizazion par sblocâ la situazion de racuelte e il conferiment dai refudums. Puedio domandâus in ce stât che a son i cassonets di fûr di cjase vuestre?
13 ottobre 2006
Rassegne stampe: Glemone
12 ottobre 2006
11 ottobre 2006
A scuele di furlan
10 ottobre 2006
09 ottobre 2006
08 ottobre 2006
Renato Mertens e Elio Bartolini
Di vuê fin ai 15 di Otubar al sarà pussibil visitâ la mostre di Renato Mertens su lis poesiis di Elio Bartolini. La iniziative e je stade inmaneade di Alessandro Venuti cu la colaborazion di Margherita Plos.
07 ottobre 2006
Octobiker: fieste a Pêrs!
Vuê e doman a Pêrs cun Moreno, Carla, Michy e ducj i amîs motârs che no àn inmò metude vie la moto: dai che a son i ultins dîs par cori ator prin dal frêt!
Mi à dit Moreno che usgnot e je ancje une biele sorprese... alc si pues capî leint i coments tal post precedent...
Intant par chei che no son stâts ae bikerfest, ve chi un piçul filmât sul teme:
Mi à dit Moreno che usgnot e je ancje une biele sorprese... alc si pues capî leint i coments tal post precedent...
Intant par chei che no son stâts ae bikerfest, ve chi un piçul filmât sul teme:
06 ottobre 2006
Gran...bassi: ce sorte di fi...oret!
Margherita Granbassi e je la gnove medaie di aur dal fioret mondiâl! E dopo il sucès personâl ancje pe scuadre al è rivât un arint che però al è un tic amâr...
Come che si pues lei te biografie, e je triestine e pe nestre regjon e je une altre medaie di aur che si zonte ai tancj campions di chi. E po no stait a vignî a contâme che o soi integralist: cuant che si fevele di fi...oret si va ducj dacuardi: furlans e triestins!
A part batudis, o fâs i compliments a jê e al dut il sport targât FVG: brave Margherita!
Come che si pues lei te biografie, e je triestine e pe nestre regjon e je une altre medaie di aur che si zonte ai tancj campions di chi. E po no stait a vignî a contâme che o soi integralist: cuant che si fevele di fi...oret si va ducj dacuardi: furlans e triestins!
A part batudis, o fâs i compliments a jê e al dut il sport targât FVG: brave Margherita!
05 ottobre 2006
Açâr in mostre: si presente ancje un libri
Mi è rivade une segnalazion: inte suaze des manifestazions che a son tor de mostre "ACCIAIO DOMANI", lunis ai 9 di Otubar aes 18.00 tal municipi di Udin, Sale Ajace, al sarà presentât il romanç Il for Martin di Tarcisio Mizzau, che tra Italie Argjentine al lee lis vicendis di chest for cu la storie de Safau tai agns '70. Al presente il prof. Mario Turello.
04 ottobre 2006
A scuele di furlan
Ve chi la gnove lezionute di furlan. Us visi ancje che ai prins di Novembar a Maian al varès di tacâ il cors di furlan de Universitât de Tierce Etât e il mestri al è Roberto Ongaro. Ocjo che e je une biele ocasion par fâ un pocje di scuele di persone. E po Roberto al è ancje simpatic!
03 ottobre 2006
Lis conseguencis dal fûc di Rivis Darcjan
Cheste e je la fotografie dal fumaron che al è jevât sù dopo dal fûc de setemane passade. Ta chest altri blog invezit, cualchi considerazion di comentâ. Intant vie pal Consei di vinars il sindic al à dit che l'Arpa nol à inmò scrit un verbâl, ma nus à dit che nol è pericul ambientâl. Sperìn ben, ma intant o spieti di lei il verbâl cuant che lu mandin.
02 ottobre 2006
Dal Friûl ae Europe passant par Rome: une propueste
Tal ultin consei comunâl o vin fevelât ancje di tutele linguistiche. Dopo de interogazion o ai presentât un document che us met tai coments e che al sarà discutût laprossime volte.
Intant us segnali une interviste di lei...
Intant us segnali une interviste di lei...
Iscriviti a: Post (Atom)


text:
Voltade di IL GRAN CARNEVALE di Piumini/Garnich
La jù, a Rio, il Carnevâl
E è une fieste ecezionâl
Ducj in mascare a balâ
Su la spiaze in rive al mâr
E da lis ondis ducj curiôs
i pes a son vignûts fûr
Si riunissin e une triglie
E môf la code e ju consiglie
«Ce disêso, us parie mâl
Se o fasin il Carnevâl?»
«Nooo» a rispuindin, e ator pal mont
I pes van ducj intun toront
Sù mo sù, e je ore di scomençâ
Sul font dal mâr a lavorâ
Taie, incole e podopo disegne
Cui al insegne e cui s'impegne
E dopo il lavorâ di ogni animâl
Tal mâr al tache il… CARNEVÂL!!!
Masanetis, scuâi, tons e ceurs
Orchis, balenis, a mancjin dome i gneurs
Dentri dal mâr al è dut pront
Ogni pes a si confont
Fra lis ondis une grande fieste
Ducj travistûs, compagn di prin nissun al reste
Di cualchi travistiment
No ducj a son contents
Par chel lôr Carnevâl
Cualchidun al reste mâl
In tal cîl a svole une ocje
Qua qua qua, là di baldorie no 'nd è pocje
La notizie e cor e a rive
Su la spiaze e su la rive
E alore une riunion cun ogni animâl
A àn voie ancje lôr il Carnevâl!
E cussì see, incole, e dopo disegne
E cussì see, incole, e dopo disegne
Cui che al insegne e cui s'impegne
E a la fin dal lavôr
E a la fin dal lavôr
A son in mascare ancje lôr
La vacje, il purcit, la pantiane, il mus
E il gneur, la budiese, il cierf, il çus
Parfin il passarin e ancje il leon
E jere dute une confusion
Nissun platât intune buse
Ogni bestie e cambie muse
E intant che il mâr al è dut in fieste
A rît dute la foreste
Par lis montagnis e pianuris
O ce ridi, ce figuris!
E no je finide, di une distanze astrâl
I marzians a viodin il Carnevâl
E si sint che disin "vzzz z z, oi o o
Che al vûl dî "ancje nô! ancje nô!""
E ancje su Marte a va a finî
Che la fieste e à di partî
E parfin in paradîs
Si traviestin di cjâf a pîts
Al jere une volte il Carnevâl
E cumò al è Universâl!!!


text:
Il Centri european pai dirits dai rom
(ERRC), adun cuntune disine di organizazions impegnadis cuintri des
discriminazions, al à indreçât un apel a ducj i partîts de Slovachie par che le
finissin di doprâ intai lôr materiâi eletorâi declarazions e stereotips che a
piturin i rom in maniere negative. Intune realtât come chê slovache là che i
rom a vivin situazions pesantis di disasi e di discriminazion e là che si àn vût
ancje agressions di stamp raziâl, chest materiâl al zove dome a esasperâ la
clime. I manifescj dal Partît Nazionâl Slovac, par esempli, in plui di sburtâ
sui prejudizis cuintri dai rom a batin ancje sui “coscj” che i rom a rapresentaressin
pe societât. Inte realtât – a spieghin lis ONG impegnadis pai dirits umans – si
calcole che la inclusion dai rom inte societât slovache e permetarès di
incressi il prodot interni sporc dal paîs tra il siet e l’undis par cent. Ancje
par chest, duncje, la propagande cuintri dai rom e pues zovâ a cjapâ cualchi
vôt in plui, ma e je un dam grues par dute la societât.
Font: ERRC, 15/02/12


text:
San Simon cence pucis1 coments Publicât da il crot il mercoledì, novembre 03, 2010
Stemane passade al è stât assegnât al avocat udinês Adriano Nascimbeni il premi San Simon 2010 pal so romanç "Jo e Luzie un delit di paîs". La zurie e jere plui piçule di chês dai agns passâts, a jerin dentri Turello, Tolazzi, Marchetta (president de zurie) e il sindic di Codroip che però nol votave.
La motivazion dal premi e je stade che "Il romanç al va indenant cun lizerece a la leture e al presente moments di suspance che a rivin a tirâ dentri, no cate la mancjance di montaç tal contâ i fats. La lenghe e cor vie e a dâ colôr ai personaç che però no àn une definizion psicologjiche avonde marcade".
Al è ancje stât segnalât il romanç "O torni par te" di Stiefin Gasti.
La sensazion e je che chest colp, dopo il cuarantevot sucedût cu lis polemichis dal an passât, si sedi volût tirâ flât dant un segnâl di normalitât, cence la a movi masse pucis.
Al jere ancje di cualchi an che il premi nol vignive assegnât ae unanimitât.
Dal rest la zurie e jere su par ju la stesse e la formule e jere plui o mancul compagne, (ancje se chest an no si podevin presentâ contis ma si scugnive mandâ un romanç).
Il probleme atuâl dal premi al è chel di faturâ a intercetâ chel alc di "gnove leterature furlane" che e je e di no rivâ a stimolâle.
Al va ancje dite che se alc al madurirà dal dibatit dal an passât al volarà dal timp. Par progjetâ e scrivi un libri al vûl un grum di timp.
Gasti si è lamentât de modalitât di valutazion des oparis e il so pensîr si po lei sul so blog.
Nascimbeni al à dit di jessi vignût a cognossince dal premi dopo lis polemichis dal an passât, e di vê volût introdusi il gjenar noir inte leterature furlane.
Probabilmentri se al ves cognossût il premi, o se al ves let alc par furlan, al varès savût che intai ultins agns si è za scrit cualchi noir o zâl o cemût che si à voie di clamâlu. Par esempli i ultins doi vincidôrs dal San Simon o lis contis di Zâl par furlan di Spilimberc...
Ma in fin dai conts la colpe no je dome sô.
Il pont critic de cuestion al sta tal fat che ancje cuant che a son i libris no si lein. Cui che al scrîf al varès ancje di lei e la sensazion che o ai jo e je che su chest pont nol faledi dome il puar Nascimbeni.


text:
Ce sglonfe de ploie!4 coments Publicât da il crot il venerdì, dicembre 12, 2008
Lis zornadis di ploie a son une robe dute particolâr, comunementri si dîs che a son brutis e di sigûr nus dan cualchi fastidi ma a àn dai savôrs e dai odôrs inconfondibii.
Sarà une cuestion di umiditât, sarà parcè che o sin ducj un pôc meteropatics, ma dut al va un pôc plui planc, i sunôrs si cuietin, la int ti stâ un ninin plui dongje, magari nome par fevelâti mâl dal timp, e parfin il mignestron (o il brût) a àn un savôr dut lôr.
Ancje contâ ce che al sucêt si lu fâs cuntun sun une vore dolç disint che al plûf e cussì fasint si descrîf un stât di riverence viers la nature.
Sperin che il Riul-la Tor-il Nadison-il Tiliment a stedin bogns cheste gnot. No o stin fers ca, imbombâts sot de aghe.
Vitalizi a Tavan1 coments Publicât da il crot il venerdì, novembre 28, 2008
Vuê il guvier talian al à assegnât a Federico Tavan il vitalizi de leç Bacchelli.
O crôt che al sedi il moment di disi brâfs a chei che a si son metûts in vore par rivâ a chest risultât.
Il scûr al è ancjemò tant ma cheste sere o soi content.
Maladeta chê volta
ch'ai tacât a scrive
no parcè che al è mâl scrive
ma parcè che
era maladeta chê volta
che ere belsoul
e vaive
e par chist
e scriveve
Federico Tavan
Il pironut3 coments Publicât da il crot il mercoledì, novembre 19, 2008
Il gno nini plui piçul al stâ tacant a cjacarâ. Par intant lu capìn dome nô in famee e alore, lassant sbrocâ un pôc la mê braure di pari (e vûl ancje che!), o ai butât jù une liste des peraulis che al è bon di doprâ.
Dopo vêle lete mi rint cont di dôs robis, la prime e je che il so al è verementri un mont piçulut dulà che dutis lis robis a finissin cun ut, ute, in e ine: un mont par frututs.
La seconde e je une domande un pêl plui intrigose; nol è che se nô, il pari e la mari, o scomençassin a tabaiâi in une maniere plui corete al impararès a fevelâ miôr e prime?
Bo!?
Intant ve ca la liste; il Pirona dal frut.
ute = e à diviers significâts a secont dal câs e pues volê dì: orelute, bocjute, maiute, manute, scarpute
ut = pidut, dedut
us = piduts, deduts
'sut = nasut
pnsute = panzute
rut = librut
ftute = fete di naranç o di mandarin
adi = formadi
bibi = biberon
at = lat
patata = pataçutis, miôr se saladis
ogur = yogurt
piza = pize
pan = pan
bau = cjan, par estension animâl grant
uti = tuiuti, gjatut
mao = gjat
vâl = cjaval
cuà = raze, par estension uciel
mama = mame
papà = papà
gjbin = gjubin, par estension o ai voie di lâ fûr
ins = cjalcins
utis = scarputis
bravo = viôt ce brâf che o soi stât
ami = dami
chiale = cjale, par estension cjale ce che o ai fat, viôt ce che o ai in man
fûr = o ai voie di là a zuiâ di fûr
olât = al è colât, mi è colât, al è par tiere
cjao, manman, mandi = mandi
Nus salvarà la Cjargne?0 coments Publicât da il crot il lunedì, novembre 17, 2008
Des mês bandis no si rive a cjapâ ma graziis a internet o soi rivât a viodi lis trasmissions furlanis di VideoTeleCarnia.
Che o savedi jo, lis televisions che a fasìn ogni tant alc par furlan a son Telefriuli, la Rai regjonâl e ultimementri, cussì mi àn dite, ancje Telepordenon.
Chei di VTC a son però i prins a meti i filmâts a disposizion su la rêt, une robe une vore mertorie. Bisugnarès che altris i ledin daûr.
San Simon cence tecnologjie.8 coments Publicât da il crot il giovedì, novembre 06, 2008
Il premi leterari San Simon di Codroip di chest an nol è stât assegnât.
La zurie e veve dentri i scritôrs Franca Mainardis, Mario Turello, Carlo Tolazzi, Aldo Colonnello e Giacomo Vit.
Fra lis cinc oparis presentadis no a crodût che al sedi il câs di dâ il premi a nissun, e e à dome segnalât la racuelte “Contis di un di Torse” di Paolo Monte (che par chest e vignarà publicade).
Leint lis motivazions e lis declarazions fatis dai zurâts, ancje chest colp a vegnin stiçadis des riflessions su la salût de narative in lenghe furlane.
E dîs la Mainardis sul Messaggero dal 29 di Otubar che “lis contis a son cuasi simpri autobiografichis e nostalgjichementri riferidis a vicendis, ambientazions e contescj za sintûts e par nuie origjinâi. Debile e je la forme cun frasis che çuetin, cuntun doprâ spropositât dai averbis, par altri pôc doprâts tal furlan comun (come scjassosementri). La grafie no je curade, di spes vignude fûr doprant il coretôr ortografic. La impression e je che in cualchi câs e sedi stade adiriture dome une traduzion dal talian al furlan”.
La Mainardis si domande ancje se il dovê presentâ des oparis di almancul 90 pagjinis nol sedi masse e se no si vedi di sbassâ il tîr.
Di dut il discors mi ingolosìs un grum chel dal coretôr ortografic. Mi visi di tropis voltis che mi soi inrabiât cu la machine che mi cambiave lis peraulis ancje se no volevi (o pensi a Word) o che in continuazion e cîr di imboconâmi cemût finîle la peraule (come che al fâs il OpenOffice che o dopri cumò).
Par altri mi ven ancje di disi puar coretôr, che di bessôl al comede la lenghe cence savê nuie di robis, ambients e contescj za sintûts, nol à migo che di fâ mal a nissun lui!
Forsit pal futûr o podin ancje inmagjinâsi une machine che e scrivedi par furlan cence la man dal om.
Un furlan che al sorevîf cence i furlans.
Un an!5 coments Publicât da il crot il venerdì, ottobre 31, 2008
Propit in chei dîs ca o fâs un an tant che blogarin.
Cuant che o vevi tacât o jeri daûr a mangjâ cjastinis bevint ribuele e chel timp al è (za) tornât.
Chê volte o vevi scrit: "No promet nie, il blog al è gno e se mi stufi no lu inzornarai masse spes, ma intant lu tachi."
E alore o rinovi la promesse. Un prindis pal crot!
Viva!
Il mestri unic.3 coments Publicât da il crot il lunedì, ottobre 20, 2008
La robe plui sureâl dai politics che a vegnin a propagandâ la bontât dal mestri unic, che a son daûr a tornâ a meti in vore, a son i ricuarts dai lôr di mestris, ducj bogns e brâfs!
Parfin a la ministre, (che no je che vedi 70 agns), i à telefonât in direte televisive la sô di mestre. A someave di lei une pagjine di libri dal '800, cun tante di che mêl che ancje al De Amicis i sarès vignût il diabete!
Dut câs il mestri unic plui famôs nassût intal stivâl lu vin vût nô a Tumieç (se no mi confont te frazion di Cjanive), fra il 1906 e il 1907.
A chei timps al jere facil che i mestris a vignissin di lontan par insegnânus ben il talian. Il non di chel mestri famôs al jere Benito Mussolini.
I jere tocjade une seconde elementâr cuntune cuarantine di canais e, se si vâ a viodi i documents de epoche, nol è che al vedi fat propite une grande figure.
Intal stes periodi Hitler al jeri a Viene che al cirive, cence rivâ, di jentrâ inte Academie des Bielis Arts.
I doi amigos a saran dai bogns mestris par masse int di li a cualchi an.
Mestris unics naturalmentri.
Pordenon al lei1 coments Publicât da il crot il martedì, settembre 23, 2008
Fra Vendeme, Friuli Doc e Pordenon che al lei no si pues dî che nol sedi stât nuie ce fâ cheste setemane. Le vendeme e ven cuant che e ven (o contarai alc plui indenant...) ma isal pussibil che no sedin bogns di metisi dacuardi par fâ la manifestazion di Udin e chê di Pordenon in dôs setemanis difarentis!
O forsit la idee par l'an che al ven e je chê di fâ ancje alc a Gurize e a Tumieç tai stes dîs, dut in contemporanie!
Cussì i altris fin setemane di Setembar ducj a saran libars di lâ atôr pai centris comerciâi!
Di Pordenon che al lei a àn za contât ben altris blogarins, jo o tachi dome une foto dai Molino Rosenkranz che a àn lavorât in dutis e dôs lis fiestis (bulos!) e une poesie di Tavan che o dedichi a ducj chei che a son lontans de lôr Andreis...
Andrèes
Un troi
cjases
arbi
montz
a sèmea 'na conta.
Inveze,
omi
femenes
ostarìes
Gnogno Doc0 coments Publicât da il crot il sabato, settembre 20, 2008
Îr no mi ise tocjade di puartâ il frut plui grant, chel di cinc agns, là de sede de filologjiche furlane!
Al veve viodût sul program di Friûl Doc che e jere la inaugurazion de mostre dai gnognosaurs, la sô passion dal moment, e alore jo e la femine o vin scugnût puartâlu a cognossi l'autôr.
Cuant che o sin rivâts e o vin viodût rivâ ducj i "caporions" de filologjiche o vin capît che chê dai gnognos no jere propite la robe principâl de serade ma o si sin fermâts istès a scoltâ la conference su la presentazion di un libri su lis oparis di art de associazion.
In curt o vin capît che il frut a si sarès stufât e cuant che il president de filologjiche al à tacât a alternâ tal sô discors talian e furlan, daur tradizion filologjiche :-) , e il piçul al à tacât a corezilu cun frasis come: "papà, il siôr al à dite ma però, no si dîs ma però!", o vin pensât che al jere miôr puartâlu fûr a mangjâ une fritule.
Tornâts cuant che dut al jere finît o vin finalmentri podût contentâlu come che si viôt te foto; un graziis di cûr al Dree pe cortesie.
Zero in tolerance3 coments Publicât da il crot il giovedì, settembre 11, 2008
Cumò che il bum bum mediatic a si è spostât sul concet di esubar (la miôr batude su la cuestion e je chê di Altan che al dîs che in Italie a son 40 milions di esubars…) o ai voie di fevelâ su un dai slogans di mode intai ultins mês, ven a stâti chel de tolerance zero.
Il concet al è nassût cuintri i clandestins ma po dopo la idee si è slargjade. E alore tolerance zero cuintri i rom, cuintri i tifôs di balon violents, cuintri i laris e i spaçadôrs (se forescj, mi racomandi), cuintri i mussats e cuintri lis budiesis.
(No piert masse timp a contâ che il mussat tigri al è un imigrât clandestin che al veve di stâ a becâ la int a cjase sô invezit di vignî a puartâ vie il lavôr ai mussats nostrans).
Se o fos un predi o varès di sigûr tantis robis ce dî su la peraule tolerance, magari leade al concet di ce che al è diviers di nô (probabilmentri nome tolerâ il forest al è masse pôc…).
Ma al è miôr se jo o fâs il gno mistîr e alore o fevelarai un pôc de seconde peraule ven a stâi dal zero.
Il zero, tant che numar, al è un concet che ca di noaltris nol è simpri esistût. I romans no lu vevin, anzit i prins vêrs studis su di lui a son stâts fats in Indie cuant che ca di nô a jerin i Langobarts.
Il numar al è stât un sîs cent agns par vignî in Europe e al è rivât graziis ai araps.
Pe nestre civiltât al è stât impuartanton, cun lui a si son podûts scrivi i numars cul sisteme posizionâl (chel che o doprin vuê) e a si son podûts inventâ des manieris par fâ i conts une vore plui pratichis di chês di prime.
Ma nol baste, parcè che cul zero a si son podûts pensâ dute une serie di concets une vore sofisticâts. Il zero nol è simpri avuâl a nuie…, pensin ai numars negatîfs, a la temperadure cuant che la aghe si glace, ma ancje, restant ae temperadure, al zero assolût.
E dopo a son i calcui cul zero: se somant o gjavant zero a un numar no lu fasin gambiâ (si dîs che il zero al è neutri pe some e pe sotrazion), lis robis a gambiin moltiplicant e dividint par zero.
Se un numar moltiplicât par zero al fâs zero (che nol è mâl come risultât), il biel si à cuant che si divît un numar par zero, ca vie il risultât al pues no vê significât o, daur de suaze concetuâl dulà che o si cjatin, vêlu, e magari tocjâ il concet di infinît (calcolant il limit).
In sumis il concet di tolerance zero nol è par nuie banâl!
O dubiti che ducj i avocats che o vin in parlament e che nus comandin a vedin mai imagjinât dute cheste complessitât ma su une robe a saran dacuardi: cence i musulmans nô no varessin elaborât il concet di zero e alore disin ancje che se no fossin esistûts i forescj nô no varessin la tolerance zero!
- Balon -5 coments Publicât da il crot il mercoledì, settembre 03, 2008
O sai benissim che al è dut fint, aromai dut studiât dome par jessi mandât pe television, cui zuiadôrs mercenariis deventâts modei di vite e di pensîr, cu la int tignude cuiete par no pensâ ai veris problemis, cui arbitris comprâts e vendûts, cul doping e cun cuissà ce altri ancjemò. Ma cuant che o ai viodût chê bale rivâ lizere di metât cjamp e Di Natale che le cjarece dôs voltis cul pît, la prime par cuietâle e la seconde par mandâle a balonet al di là dal difensôr e dal puartîr, (puars cocâi!), ben o ai tacât a saltâ e a vuacâ come un frut.
Se tu i pensis parsore dopo tu viodis che a 'nd è pocje di razionalitât, ma ce puedie jessi di razionâl intune robe che si fâs cui pîts?
Dal balon mi vegnin iniment altri robis; de bale di cjarte che o dopravin par zuiâ tai curidôrs a scuele a lis voltis che o ai rot i ocjâi zuiant cuntune plui dure.
Mi ricuardi di chê volte che mi àn puartât a viodi Zico alenâsi a bati lis punizions al Moretti. Prin tîr, tal siet, secont tîr, tal siet, tierç tîr, tal siet di chê altre bande; al jere come viodi la publicitât di Ronaldhino, ma dal vêr, cence efiets speciâi.
E mi visi di cuant che e jê finide la partide cul Ajax, ducj in pîts a bati lis mans, nissun che al voledi la vie…
No, di razionalitât no 'nd è. Forsit par chest a contâlu il balon a son stâts in tancj:
Par fâ dome cualchi non, i prins che mi vegnin iniment, o met lis contis di Futbol di Osvaldo Soriano, o la Febbre a 90° di Nick Horby (al è famôs ancje il film che a an tirât fûr dal libri), vignint plui dongje mi ricuardi lis fotos in blanc e neri di Pasolini che al zuie (o ai metût ancje un video in une lenghe no masse foreste, provait a viodi trop che si capìs) o l'episodi di Pidin D Citadin V intal Donald dal Tiliment di Stiefin Morat (par contâ l'anime anarchiche che o vin, no ducj e no simpri sants e lavoradôrs!).
La miôr batude sul balon che o cognòs e je par Triestin, la diseve il famôs alenadôr Nereo Rocco cuant che, prime di tacà la partide, il coleghe aversari i dave la man augurantsi che al vincedi chel plui brâf: "Speremo de no" e jere la rispueste.
Disgrafiis 2 - cuâl isal il furlan plui biel?4 coments Publicât da il crot il mercoledì, agosto 27, 2008
Continuant il discors che o vevi tacât timp indaûr su la grafie o fevelarai vuê de lenghe di doprâ cuant che si scrîf.
Prime di rivâ a la coinè (peraule che a cualchidun i fâs vignî il mâl di panze dome a sintîle) al è ben fâsi une domande: cuâl isal il furlan vêr, cuâl isal il furlan plui biel?
La rispueste classiche e varès di jessi, lant daûr de tradizion, chel di Sant Danêl, ma, almancul che un nol sedi di Sant Danêl, la rispueste e je sbaliade! Il furlan plui biel al è chel che un al à imparât in famee, il furlan de mari, chel che un al fevele di frutin piçul.
Daûr i neurolinguiscj cheste no je une cuestion di gust personâl ma si trate di schemis mentâi che si vegnin a formâ tai neurons dal çurviel intai agns dal so plui grant svilup e che a restaran par simpri, par che al è normâl che la lenghe dal cûr e sedi la variant locâl de marilenghe che si è imparade.
Par chest l'istint che un al à cuant che al tache a scrivi al è chel di doprâ il so furlan.
Se la robe e va di sigûr ben pe poesie, se e pues lâ ben pe prose, pal teatri e magari par il propit blog (un esempli che mi ven iniment al è il curtissâr), il probleme di vê une lenghe comune par scrivi al ven fûr cuant che si cjacare di alc in gjenerâl, di alc par ducj (un gjornâl, de sagjistiche, un comunicât pe stampe).
Chel che o ai fat jo cuant che o ai tacât a scrivi al è stât di cirî di doprâ il furlan comun moderni, la moderne coinè.
Tancj (?!) di lôr la critichin parcè che a disin che al è un furlan inventât dai professôrs, masse dongje al talian, parât ju dal alt de regjon o di chel tristat di Lamuela (e dopo a tachin cuntune naine sui bêçs straçâts, sul fat che al cope lis varietâts e vie indenant, dut scrit ben par talian).
A mi il gnûf furlan mi plâs une vore di plui di chel di une volte…
Al è plui dongje a chel che o feveli jo ancje se sigurementri plui imbastardît.
O ai ancje di disi che jo o soi un câs un pôc particolâr parcè che in famee, di bande di mê mari e di me pari o ai imparât doi furlans difarents, (di une bande chel di Tarcint, di chê altre chel di Codroip). Po dopo i miei paîs (Cividât, Orsarie, Buri), a àn ducj une variant difarente e insome une lenghe comune tal scrit e vûl.
Atenzion però! Dome tal scrit!
Parcè che la robe che mancul si sa e che no si conte mai avonde, il segret che nissun al disvele, (e massime no lu cognossin chei che a tramain cuintri il furlan), al è che no esist une regole di pronuncie dal furlan comun, ven a stâi che nol esist un furlan fevelât comun e che si à di leilu come se al fos il propit furlan.
Se o scrîf dîs ûfs; a Codroip lu lei deis ous e invezit a Buri dîs ûs. Se o scrîf salam di cjase; a Tarcint o lei salamp di cjase e a Orsarie salamp di cjasa, e o soi simpri tal just!
Gnove blogarine0 coments Publicât da il crot il mercoledì, agosto 27, 2008
O segnali un gnûf blog furlan: Scuele furlane de mestre Lorele la Morete. Lait a viodilu.
Mostro di un lôf.3 coments Publicât da il crot il sabato, agosto 23, 2008
Vuê o fâs jo come il brâf furlan e o conti un dôs robis sul spetacul di îr di sere dal Teatrin dal Rifo a Sant Zorç di Noiâr.
O ai puartât a viodilu ancje il me fi plui grant parcè che si tratave de dopleadure dal vîf di un pôcs di cjartons animâts di Berto Lôf. A viodilu a saran stâts almancul un cent e cincuante di lôr, cussì che a àn scugnût zontâ un pocis di cjadreis: int di dutis lis etâts, zovins e vecjuts, di chei che son lâts fûr cun chê di là a cjapâ un pôc di fresc ai plui piçui che di solit a chê ore a son za a durmî e che a si son gjoldûts un grum il spetacul, (ancje chei che cui nonos a fevelavin par talian).
La traduzion dai tescj e jere di Paoli Patui e prin di scomençâ e je stade lete une sô curte ma biele presentazion cun cualchi riflession su la disfide che e je il tradusi e su la elasticitât che lis lenghis veris a mostrin cuant che passant di une a chê altre si àn di lâ a cirî lis peraulis justis par tignî il significât vêr al di là de traduzion leterâl.
Po dopo al è partît il prin episodi che al è stât mandât prime par talian e dopo dopleât dai atôrs par furlan fasint capî la dificoltât, la bravure e disin ancje la professionalitât che e je daûr.
Si è lâts indenant cun altri cuatri, cinc episodis e, intant che i fruts (e i grancj) a ridevin o ai amirât il biel mistîr che al è daûr ae bravure dai atôrs.
Viodude la dificoltât a cjatâ robe par furlan par fruts al sarès biel che il materiâl metût adun o produsût de Rai al fos metût a disposizion su Internet e che al fos pussibil comprâ i DVD.
Disgrafiis 1 – il stîl gnûf de grafie furlane5 coments Publicât da il crot il martedì, luglio 29, 2008
Cuant che un al tache a scrivi par furlan, prime di rivâ a la cuestion plui impuartante (ven a stâi ce robe scrivi), si cjate denant une serie di problemis “tecnics”: ce grafie doprâ e in ce lenghe (ce varietât) scrivi.
Za il capî che a son dôs robis di frontâ difarentis fra di lôr al è un ostacul no di pôc, cumò o dîs la me contant ce che o ai fat jo.
Prin di dut o disarai che fra scuele, universitât e lavôr o ai vût scrit e let tant par talian e, di sigûr mancul ben, ancje in cualchi altre lenghe, soredut par inglês. Par furlan scuasit nuie, ancje parcè che al jere dificil cjatâ alc di scrit e chel che si cjatave al jere dut masse “folcloristic”: lis tradizions di une volte, i lavôrs di une volte, i zûcs di une volte, e ce pâr di balis di une volte…
(E si che te musiche o tal teatri robis plui modernis si viodevin... O ai di dîsi che cumò che o ai imparât a cirî o rivi a cjatâ alc di lei che mi interessedi)
Un biel dî mi soi impensât che, viodût che lu fevelavi, e jere ore di imparâ a scrivilu il furlan, in fin dai conts inte vite o ai vût di imparâ tantis robis ben plui dificilis…
Cussì o ai tacât. O ai tirât fûr cualchi librut o ai scomençât a scrivi regolarmentri e a lei dut chel che o cjatavi atôr (e Internet alc al jude).
O ai imparât a doprâ il gnûf stîl de grafie, chê che e ven clamade, cuntune peraule une vore brutone, grafie standard.
Di grafiis minôrs atôr a 'nd è une vore, tant che e je stade (e in part e je ancjemò) une vere vuere des piputis fra i partesans des diviersis grafiis, cun tancj di lôr che si son ruvinâts un grum di gnots pal gnervôs par ce che cualchidun altri i diseve che si veve di scrivi duč invezit di duc' o invezit di ducj, lassânt stâ i duciu o ducju o saio jo ce altri.
Jo o scrîf ducj (su cemût che lu lei o disarai inte seconde pontade…) ma chest e je nome une cuestion tecniche, se cualchidun al scrîf intune altre maniere lu lei istès, nissun boicotaç e nissune pretese di superioritât. Take it easy. No stin a bacilai masse.
Nol è che dutis lis convenzions de gnove grafie mi plasedin (no sai, par esempli mi plasarès scrivi salamp di San Martin invezit di salam di Sant Martin), ma ancje chês altris grafiis che o viôt atôr e an robis che no mi plasin. Dut câs o ai un sisteme e des regulis par scrivi.
Une alternative e sarès; inventâ jo une gnove grafie e tacâ la mê vuere des piputis, magari cun cualchi biele letare (par talian) sui gjornâi…
Cungjò1 coments Publicât da il crot il venerdì, luglio 25, 2008
Son aromai scuasit cuindis dîs che Pierluigi Visintin nol è plui.
Jo lu vevi cognossût par vie des presentazions de version furlane de Odissee che al à scrit cun Sandri Carrozzo. Mi ricuardi che mi veve spiegât la sô teorie che la Odissee al jere un libri progressist e invezit la Iliade al jere conservadôr parcè che e mostrave une vision dal mont reazionarie.
Par sigûr il bon vin che o vin bevût al judave ben a profondî chestis tematichis e ancje altris a dî il vêr…Un articul su la sô vite e sui cetancj interès che al veve si cjate sul ultin numar dal Diari.
Chi fieneggia sull’alpe?3 coments Publicât da il crot il lunedì, luglio 21, 2008
"E poi chi fieneggia sull'alpe?" cheste e je la famose batude fate di un baron de universitât di Triest intai agns '60 par spiegâ la no convenience di vierzi une universitât a Udin. Cumò che si torne a cjacarâ di un sôl ateneu in regjon mi somee just ricuardâ chês peraulis.
Viodude l'ande al è probabil che di ca in curt o tacarin a lei sui gjornâi des conseguencis negativis dal abandon de mont, dal fat che no fasint plui lens come une volte i boscs a stan deventant salvadis, dal risi simpri plui grant di franis e incendis, par no fevelâ des invasions des cavaletis e saio jo di ce altri...
Inzortaments1 coments Publicât da il crot il mercoledì, luglio 09, 2008
Intai ultins timps no ai traficât masse cun Internet, vuê o ai voie di segnalâ cualchidune des novitâts furlanis vignudis fûr ultimamentri tal câs che cualchidun no lis vedi viodudis.
Janez al à metût sul so blog un dizionari sloven-furlan che si pues discjamâ, mi somee un lavoron fat une vore ben, di ce che o sai jo fin cumò al jere a disposizion dome il multilengâl di Nazzi e il dizionari di Marjian Brecelj ma se no sbagli, chel di Janez al è il prin in grafie standard.
Al continue invezit a là indenant il blog di Storie Furlane di Sandri Carozzo.Al à tacât a scrivi Il guardianut, un gnûf blogarin di Romans che cumò al somearès spierdût su pe Cechie, sperin ben!
Scjalis: imni a la vite0 coments Publicât da il crot il venerdì, giugno 13, 2008
La vite e je plene di personis normâls che, sburtadis dal destin, a fasin robis straordenaris. Ogni tant mi vegnin i sgrisui pensant a trope fature, trop amôr, trop coragjo e tropis lagrimis che a son daûr a tante int. Vuê o posti un articul di pre Vigji Glovaz vignût fûr su la Vite Catoliche di stemane stade.
Lu fâs cuntun abraç a la Pati, a Massimo e ai doi lôr tesauruts: l'Olm di mont (che al à ancjemò di imparâ a là su pai cjariesârs!) e Sami.
La voie di vivi di Samuêl
di pre Vigji Glovaz
Sui doi agns i gjenitôrs a scomençarin a visâsi che Samuêl nol rivave a feveluçâ. Cul lâ dal timp il dubi si mudâ in ciertece e a tacarin a domandâsi ce fâ. Al cjaminave come ducj i frutins dal borc, al smalitave lis manutis cence polse, al cjalave cun doi vôi pinelâts di otubar, al sintive e al capive tant che pôcs de sô etât, al lassave che i pinsîrs i coressin a brene lavade pal cjâf, ma lis peraulis nol rivave a disniçâlis.
“Ce aial il frut?”, i domandarin i gjenitôrs ai miedis. E une rie di specialiscj i diagnosticarin: “Mancjave di mieline tai filaments che, partint dal çurviel, a puartin i comants par dut il cuarp e te centraline de fevele!”.
“No sintarin mai la vôs di Samuêl!”, a concluderin avilîts la sô mame, il papà e i nonos.
Prin che al les a scuele, però, Samuêl si cjatâ in cjase il plui biel regâl di chest mont: un fradi, fuart tant che l'olm di mont.
Al tacà la scuele a Faedis che, jessint piçule, a garantìs un sostegn seguitîf e familiâr. Samuêl, vuê, al à cutuardis agns e al è in tierce medie. Dutis lis buinoris, al monte su la machine de mame, al rive te scuele e al si met te companie, come ducj i fantacins.
Al scolte, al marche, al capìs, al fâs di cont e al resone, al cjamine e al gjolt, al rît e al vai come ducj, ma nol rive a fevelâ. Cun dut a chel al à une cjalade inteligjente e une intuizion fine che pôcs i stan a pâr.
Chê altre dì, te ore di talian, il professôr Mauro al à dât il compit a dute la classe: “Ce ti plasaressial vê di chei altris - chei di cjase, amîs, insegnants, … - che tu crodis di no vê o no vê avonde?”
O volti la sô rispueste peraule par peraule, par che no vedis di pensâ che o inventi di cjâf gno.
“Sì, o ai la combinazion di dius ce che voaltris o vês e che no savês di vêlu! Ven a stâi un cuarp che al fâs lis robis che i comande il çurviel: dôs mans che a disvidin un tapon cuant che o vês sêt o che a vierzin une puarte cuant che o sês stufs; dôs gjambis che a corin e a pedalin par lâ a cjatâ un amì, un amì par contâi tantis robis e po stâ a scoltâlu a pene finîts i compits. Tornâ a cjase e preparâ un panìn a gno fradi e domandâi a gno pari cemût che e va.
O bramarès vê di voaltris comprension e no compassion che o vedis di capî che jo no rivi, ma o pues, che o soi presint, ancje se o semei lontan. Mi volês ducj ben e us ai agrât, ma o volarès ancje sei durion, tirâsi pai dincj, contindi, fâ cualchi dispiet e burle.
Magari cussì no o ai capît che dâ ce che si sa di vê al è impussibil, ma jo o fasarai di dut par cjapâus come che e sês!”.
Devant di meracui come chescj une volte Gjesù al disè: “Ti benedìs, Pari, Signôr dal cîl e de tiere, che tu âs tignudis platadis chestis robis ai savints e ai inteligjents e tu ur es âs palesadis ai sempliçs. Sì, Pari, parcè che cussì ti a plasût a ti” (Mt 11,25-26).
Nissun miôr dal Vanzeli par pandi lis cjaladis altis di Diu, dai sempliçs e di Samuêl.
Dome cui che nol po gjoldi di ce che nus semee un dirit e une normalitât al fâs cressi la sensibilitât e la osservazion su lis robis di nuie de vite e la bielece dai afiets, tai rapuarts.
Se ducj o crodìn che Samuêl nol vedi peraulis, no je vere! Lui stes al è peraule: cu la sô finece, la sô voie di vivi, cui so dînus cetant biele che e je la vite e di gjoldile cun agrât.
Dree e il non de sunete.0 coments Publicât da il crot il martedì, giugno 10, 2008
Par me al è un periodi un pôc incasinât e o rivi nome vuê a fâ un coment pe lungje polse che si è cjapât Il Furlanist, il prin e il plui impuartant dai blogs furlans.
O vevi pensât di fa un post intal spirit plui vêr dal blog di Dree e par chel o vevi tacât a scrivi la liste di dutis lis difarentis manieris di disi frice par furlan, cussì juste par fa un apendice al Pirona.
Par tirâ su il nivel dal articul o varès zontât che al è un omaç a Benigni e al so famôs toc teatrâl sui sinonims talians e o pensavi ancje di tirâ fûr cualchi coment di Pasolin su la sô trilogjie de vite.
Po ben cuant che o soi pront par tacâ a scrivi e o ai denant di me la liste o pensi di provâ a cirî su Internet se o cjati cualchi altri sinonim. O tachi google e … nol vegnial fûr che il gno articul lu à za scrit chel can dal osti di Christian un pâr di agns indaûr, cun tant di contribût di chel che al sarès deventât il gnûf president de regjon. Biel no?
Potence de rêt.
Dree, dut chest ambaradan tu lu âs tacât tu!Buine polse.
Omonimie0 coments Publicât da il crot il giovedì, maggio 15, 2008
Cuant che o ai tacât il gno blog o ai contât de pôre che cualchidun al à che i crots a stedin disparint de nestre tiere. Par chel o ai cjapât il non di crot e a dì il vêr o pensavi di jessi il sôl.
Ma bisugne simpri vê sperance.
Zirant atôr par Internet o ai cjatât adiriture une associazion “Crot varia umanità onlus” cun tant di “crotarinis”. A fasin une biele ativitât artistiche leade ae beneficence.
Nie ce disi, bravis e vonde. Dal rest o stin fevelant di crots.
O zuri - I zuri3 coments Publicât da il crot il mercoledì, maggio 07, 2008
Îr si è insediât il gnûf consei regjonâl cul zurament dai conseîrs. Il zurament al va fat par talian, chei che a àn voie a puedin zontâ ancje la declarazion fate intune altre des lenghis ricognossudis inte nestre regjon, ven a stâi par furlan, par sloven o par todesc.
Stant che i simbui a son impuartants e che i politics a stan une vore atents che si feveledi ben di lôr o met l'elenc di chei che a àn doprât ancje lis nestris lenghis minoritariis:
a àn zurât par furlan Ugo De Mattia, Maurizio Franz, Enore Picco e Claudio Violino de Leghe, Roberto Molinaro dal Udc, Giorgio Baiutti, Franco Brussa, Franco Iacop, Anna Maria Menosso e Paolo Menis dal Pd, Giorgio Brandolin dal Pd al à zurât par furlan e par sloven, Igor Gabrovec de Slovenska Skupnost e Igor Kocijančič de Çampe Arc di San Marc, a àn zurât par sloven.
In dut in 13 su 58 conseîrs, cuntune rapresentance trasversâl dai diviers schiriaments ancje se al è di marcâ che nol à doprât il furlan nissun dal Pdl.Par me almancul il president de regjon al podarès fâ il zurament doprant dutis e cuatri lis lenghis regionâls. Se mai al vignarà chel dì vignît a cirimi, o paiarai di bevi a ducj.
Ciment cence sintiment4 coments Publicât da il crot il lunedì, maggio 05, 2008
Ducj i trê cuatri paîs dulà che o soi stât a sta e che a son tal me cûr, a àn une lôr fieste, un perdon, une sagre. Nissune di lôr e je dut câs cussì grande e biele come la fieste dal vin di Buri.
Par mandâ indenant cheste setemane al è daûr il lavôr di tante int, tant volontariât e tant timp parcè che par cjapâ su al vûl semenât.
La fieste dal vin di Buri però, di cualchi an in ca, no je plui chê di une volte. Dut al è tacât cuant che, pensant di fa ben, si è fat sparî dut il lunc splaçon di glerie cuntun biel pôc di ciment.
Lis robis a son stadis fatis cun criteri, l'architet si è inzegnât di proviodi modons, piastrelis, scjalis e banchinis. Si è metût a norme la struture par fa la grilie, si è fat un biel troi par cjaminâ lunc il Riul.
Cuant che cumò tu rivis a la fieste no son plui i barachins di une volte ma dome dai grancj tendons.
Tant ciment ma pôc sintiment.
Cu la forcje di trê1 coments Publicât da il crot il lunedì, aprile 21, 2008
Vuê sot sere, passant dongje dal me fi plui grant, dut impegnât come simpri a zuiâ cu lis costruzions, lu ai sintût che al cjantuçave:
"anin a spandi ledan
cu la forcje di trê
o fasin la curve
si ribalte il cjaruç
o cjapin su il ledan
cu la forcje di trê…"
"Piçul, cui ti aial insegnât cheste cjançon?" i ai subit domandât.
"A son stadis lis mestris tal asilo" mi à rispuindût.
Viôt ce sacranon di mestris, o ai pensât ridint.
Oms e suriis1 coments Publicât da il crot il mercoledì, aprile 16, 2008
Ae fin sino dal gjat o come simpri la cuestion e jere dome chê di sielzi cuâl fra i gjatats?
Pe situazion nazionâl o viodarìn cemût che va. Tai ultins cuindis agns a son stâts ducj plui bogns a fâ la oposizion che a mandâ indevant lis robis cuant che al è tocjât a lôr.
Ma cemût laraie cu la cuestion furlane? La sielte dal Pdl di lassâle dute in man ae Leghe cjapant une posizion “nazionaliste” mi somee un ninin masse di diestre par un partît che al ves voie di jessi “popolâr”, pussibil che inte ex FI nol sedi nissun che al tignedi al furlan?
La situazion e somee difarente di chê des altris bandis dal nord Italie parcè che ca vie e pâr jessi une fuarte component cuintri la difese des resons locâls (e dal Friûl).
“Cumò, tant che 15 agns fa, si torne a sperâ inte lega nord. Cul handicap che tancj in grât di alçâ la vôs a nestri pro, no son plui” si lamente DS sul furlanist.
Sperin ben, par intant si sint dome sgnaulâ.
--------------------------------
(...) The best laid schemes o' mice an' men
Gang aft a-gley,
An' lea'e us nought but grief an' pain,
For promised joy.
(...) I ben progjetâts plans des suriis e dai oms
Spes a van di mâl
E no nus lassin nuie altri che aflizion e dolôr
Pe felicitât sperade
Robert Burns (da “To a Mouse” scrit in scozês intal 1785, di cheste poesie e à cjapât il titul "Of Mice and Men" di John Steinbeck)
Santuts eletorâi2 coments Publicât da il crot il mercoledì, aprile 09, 2008
Cuant che o voi in machine o scolti simpri la radio. A dî il vêr no ai un canâl preferît, des voltis mi plâs sintî musiche, (ma il probleme al è che la musiche pe radio e je dute compagne), des voltis mi plâs sintî tabaiâ.
Il miercus o scomenci vore plui tart e lant su o sint di solit "scartòs", la rassegne stampe di onde furlane che in chest periodi e finìs cuntune serie di santuts radiofonics dai diviers candidâts.
Di solit, a pene che tacavin, o ziravi canâl ma di cualchi miercus in ca o ai cjapât la usance di scoltâju.
In prin a jerin scuasit ducj par talian e tancj cuntun marcât acent di altris regjons. Mi soi simpri domandât cuâl scoltadôr di onde furlane (ma ancje di une altre radio) a pensavin di rivâ a cunvinci cui messaçs fats in che maniere, probabilmentri no jerin santuts pensâts pe onde furlane e tancj di lôr no jerin nancje pensâts pal Friûl.
Vuê i santuts a jerin ducj par furlan!
Bon, se di une bande si pues stâ contents che la lenghe e vignedi doprade dai candidâts di (cuasi) ducj i partîts di che altre mi ven di pensâ che, tratant di cjapâ un vôt in plui, a son bogns di fâ e di disi cualsisei robe in cualsisei lenghe!
Il salt dal crot. O dîs ancje che il candidât cjargnel al podeve almancul fâ finte di disi alc par furlan ancje se i fâs mal di panze. Bolpon o farc? Viodarìn.
Intal mont ideâl1 coments Publicât da il crot il martedì, aprile 01, 2008
Se o gjavin lis fuarcis talianotis plui nazionalistis la tutele dal furlan, intindude come difese di une minorance di protezi (a çampe) o ben come afermazion di libertât (a diestre), e varès di jessi une cuestion facilmentri condivisibile sei dai politics progressiscj che di chei conservadôrs.
Cheste aspirazion libertarie e di avualiance no varès di fâ fature a jentrâ tai ideai di fonde dai diviers partîts talians, almancul inte lôr personificazion regjonâl.
Dut chest intal mont ideâl, la realtât e je plui grivie.
Cuant che al va ben al somee che pai politicants la difese dal furlan e sedi dome un mieç strumentâl par cjapâ i vôts furlaniscj e no alc di verementri sintût, cuant che al va mâl al devente robe di dineâ e di scombati.
Storiis2 coments Publicât da il crot il giovedì, marzo 27, 2008
In font a viâl Triest a Udin si rive in place Oberdan, passant par là mi è vignude voie di contâ dôs storiis di cent e passe agns indaûr.
La prime e je che di Wilhelm Oberdank cognossût in Italie come Guglielmo Oberdan, zovin nazionalist triestin che tal 1882 al veve cirût di copâ l'imperadôr Austriac in visite a Triest. L'atentât al falì e il zovin atentadôr al fo condanât a muart e picjât.
Al è considerât un dai grancj martars dal patriotisim talian, su di lui a son stadis fatis poesiis, cjançons, placis e scuelis.
La seconde storie e je che dal republican Giovanni Passannante nassût a Salvia di Lucania tal 1849. Cuant che il re talian Umberto I al visità Napoli intal 1878 lui al à cirì di curtissâlu. Cjapât e impresonât al fo torturât par fai confessâ i nons dai siei compliçs ancje se inte realtât al veve fat dut di bessôl.
Sô mari, di plui di setante agns, i siei fradis e lis sûrs a forin metûts in manicomi par il rest de lôr vite, il sô paîs al scugnì cambiâ di non e ancjemò vuê si clame Savoia di Lucania.
Passannante al fo condanât al ergastul. Al fo sierât incjadenât intune preson cence lûs e cence cagadôr, alte 1 metri e 40. Nissun i podeve fevelà. Dopo agns di preson, une volte deventât mat, al fo trasferît in manicomi. Muart tal 1910 i fo taiât il cjâf che al fo tignût in mostre al museu criminologjic de aministrazion penitenziarie dal 1936 al 2007 cuant che ae fin al fo soterât.Dôs storiis di terorisim une vore tristis e malinconichis, dôs storiis talianis.
Il Friûl digjitâl di vuê: mangjant shusi suntun vulcan.7 coments Publicât da il crot il venerdì, marzo 14, 2008
Viodint il gnûf blog di archeologjie di archeofurlane mi e vignût iniment dai prins timps che o ai scomençât a traficâ cun internet, cuant che di robis furlanis inte rêt no tu 'nd cjatavis par nuie e anzit a dî il vêr lis robis bielis a jerin dome par inglês!
E jê vere che il Friûl digjitâl nol è masse grant nancje al dì di vuê però, se si à timp di cirî, si tache a cjatâ verementri di dut. Lassin stâ il mont blogarin che al è nassût dal furlanist e che al è simpri plui svari. Par cui che no lis à letis o segnali un dôs trê robutis cjatadis atôr.
Scomencin cuntun dizionariut japonês-talian-furlan su la lote e lis arts marziâls e une dispense talian-furlan pe difese personâl fate de Friûl Fight System.
Passin dopo a une piçule pagjinute cul manifest par furlan dal slow food: il sfuei di Parigji, e ae fin rivin al glossari di vulcanologjie in marilenghe sul sît svuizar stromboli on-line.
Codroip digjitâl2 coments Publicât da il crot il giovedì, marzo 06, 2008
Al è vignût fûr il gnûf bant di concors dal tradizionâl premi leterari pe narative furlane “San Simon” di Codroip. Lis oparis a saran di fâ rivâ ae biblioteche di Codroip dentri il 1 di Setembar. Inte Jurie a saran fra i altris Aldo Colonello, Franca Mainardis, Carlo Tolazzi, Mario Turello e Giacomo Vit.
Une novitât interessante di chest an e sarà la pussibilitât di publicâ in formât eletronic i libris des oparis segnaladis e di chês che no varan vinçût sul sît internet da la biblioteche.Ben fate! Nancje che vedin let il sugjeriment che il vuestri crot al veve fat timp indaûr.
La leç de mont6 coments Publicât da il crot il sabato, febbraio 23, 2008
Vê lis montagnis tal sfont de visuâl al fâs part dal gno orizont mentâl, par cuasi dute la mê vite al è stât cussì tant e je vere che chês voltis che, atôr pes planis dal marimont, no soi rivât a viodilis in lontanance, o ai vût la vere sensazion di jessi intun lûc forest.
Lis monts a son là, no si movin. Cualchidune e je come se e fos di famee, cuant che par esempli si viôt che al è neveât sul Mataiûr e jê une robe di contâ, di fâ savê e mi visi ben di mê none che e veve simpri iniment la sô mont; la Bernadie. Al è alc che al è simpri presint, a somein cuasi des divinitâts che e son li, di simpri, di gjenerazion in gjenerazion, a protezinus.
Ma lis lôr leçs, vuatis e teribilis, no perdonin cui che al sbalie. I ultins a rondolâ ju a son stâts doi morôs, Antonio e Luana, copâts pôcs dîs fâ intes lôr cjaris monts.
A sorevivi, ancjemò par un pôc, o restin nô, cui voi aromai suts, e sul sfont lôr, lis montagnis.
Nazionalisim furlan?5 coments Publicât da il crot il domenica, febbraio 17, 2008
La plui part dai articui di stampe cuintri la tutele de lenghe furlane vignûts fûr tal ultin an, stiçâts dal dibatit su la gnove leç sul furlan, nol è che meretave di jessi lete. Par caritât al è simpri just lei e al è ben che cualchidun al savedi ben rispuindi, ma par solit, il nivel inteletuâl des argomentazions al jere cussì bas che, gjavant il gnervôs, al vignive voie di lassâ pierdi e vonde.
Sul articul di Paolo Rumiz sul Messaggero di Sabide stade o ai invezit voie di disi alc se no altri parcè che Rumiz lu lei vulintîr e mi visi i siei reportage su la tragjedie jugoslave e lis contis sui soi viaçs atôr pe Europe une volte in biciclete, une altre cu la topolino e magari la volte dopo in tren.
Cheste volte no soi dacuardi cun cuasi nissune des tesis sostignudis tal articul. Anzit plui di cualchi argoment mi somee avonde debul. Su une cuestion o ai dut câs voie di fermâmi, ven a stâi cuant che, ae fin dal articul, al paragone la difese de lenghe furlane al soflâ sul nazionalisim fat di Miloseviç ae fin dai agns '80.
A dî il vêr no je la prime volte che Rumiz al evoche i Balcans fevelant dal Friûl. Mi visi che intun dai soi reportage di viaç, passant des nestris bandis e viodint ce tantis insegnis di buteghis e di fabrichis a vevin la peraule Friuli tal non, al scriveve che chest al jere un segn de influence dal nazionalisim balcanic des etniis che al rivave ancje in Italie.
Inte realtât la storie dai moviments autonomiscj furlans e je aromai avonde lungje e varie, ma se e je une robe che si pues disi su di lôr e je che no àn mai vût carateristichis violentis, la violence no je mai stade ni teorizade ni pensade. La lote pal furlan e je nome une domande di ricognossiment di dirits e cheste e je une bataie di civiltât puartade indenant in mût pacific te convinzion che cuant che si rivarà a bon fin si varâ fat si il ben dal Friûl ma si varâ fat ancje cressi il nivel civîl de Italie.
Simiots e garofui2 coments Publicât da il crot il giovedì, febbraio 14, 2008
Viodint i altris blogarins furlans, fûr che il Dreut ben incuadrât, mi somee che par Sant Valentin a sedin deventâts ducj bulos! Si cjate chel che nus ricuarde che “aromai la mode americane di bombons e de fieste dai inamorâts si slargje pardut, ma in Friûl Sant Valantin al è patron dai epiletics” a chel altri che justementri al dîs che “se jê lu sa ce lu disio a fâ. Se no lu sa o e je sorde, vuarbe e çompe, o pûr no vûl savê 'nt”.
Dutis veretâts ma jo personalmentri al è za di cualchi dì che o ai vût dai avertiments cun frasis ditis par câs come “passant doman o sin za ai 14, aromai l'unvier al è finît”, che mi sa tant che a son stadis ditis cun chê abilitât strategjiche tipiche des feminis cuant che a an pôre che il lôr simiot si dismenteedi come al solit di un aniversari.
Fat al è che o vevi progjetât diviersis alternativis, une miôr di che altre. O vevi pensât di passâ par Udin par là a cjoli lis clavutis a Borc Praclûs e di cjapâ su un biel macet di rosis di cjamp (la stagjon juste!) o, se no rivavi, almancul di fermâmi te buteghe des rosis a comprâ un pôcs di garofui.
Ma si sa che chel che al vinç intal om al è simpri il simiot e cuant che tornant a cjase mi soi visât di ce che o vevi di fâ e o ai viodût ce ore che jere rivade no mi è restât che fermâmi tal prin puest ancjemò viert e comprâ almancul une scjatute di bombons.Je propite vere, cui cjocolatins no si sbalie mai.
Bisugnarès imparâ a disi grazie4 coments Publicât da il crot il sabato, febbraio 09, 2008
O sai che no si pues fevelâ par ducj ma un dai limits (e des fuarcis) di tancj furlans che o cognòs al è chel di sparagnâ su lis peraulis. Ogni tant o sin masse ruspis e cualchi volte al sarès di disi alc di plui, magari dome par fâ un compliment o un ringraziament cuant che al è meretât.
E je altre int e a son altris latitudinis dulà che nol è chest pericul e i compliments a rivin ancje masse bondants. Di sigûr no simpri il sparagnâ su lis peraulis e je une brute robe, anzit spes disi dome une peraule juste o ben dite al è miôr. Al è come disi alc che al pese di plui, che al à un valôr plui grant. Anzit al è estetichementri biel rivâ a disi lis robis cun pocjis peraulis justis.
Ma masse spes chestis peraulis dome lis pensin e no lis disin.
Sandri Carozzo, chel mat che cun Pierluigi Visintin al à voltât par furlan l'Odissee, al à metût in rêt la opare di Otmar Mainardis o Anonimo Friulano. Dutis robis fatis a gratis, nome par passion.
Neri inte fumate2 coments Publicât da il crot il venerdì, febbraio 01, 2008
Vuê, intune fumate di chês, al è rivât a cjase mê un vendidôr ambulant. Un neri. Un dai tancj che a vegnin cu la lôr borse grande cirint di venditi cualchi stupidade, ce façolets di cjarte ce un deodorant pe machine o sajo jo ce altri.
Si sa ben che un che al fâs un mistîr cussì al lavore in neri e scuasit di sigûr al è un clandestin.
Chel di vuê al fevelave par furlan, e no dome al saveve dîti un mandi o cualchi peraule par rufianâti ma si viodeve lu capive e lu fevelave propite ben. Di cualchi bande lu varà ben imparât e si à di dîsi che puescj di lavôr a 'nd saressin ma nie permès di permanence par lui, e je la leç...
Malatiis di stagjon3 coments Publicât da il crot il martedì, gennaio 22, 2008
O soi a cjase malât, robis che capitin e al è miôr cuant che si stâ ben.
Però no scugni cjalâ ogni moment l'orloi e o pues tignî il telefonin distudât.
No dut il mâl al è cussì mâl.
Il reclam4 coments Publicât da il crot il venerdì, gennaio 11, 2008
Fra il reclam che mi è rivât a cjase cheste setemane, te liste des buteghis che fasin il pan cjalt intune famose cjadene di supermarcjâts, o ai cjatât une piçule imprecision (cjale la foto). Magari cualchidun al podarès scrivi al Piccolo la prime letare di proteste juste dal àn cuintri chei sacramentâts di furlans.
No je plui la gubane di une volte3 coments Publicât da il crot il sabato, gennaio 05, 2008
Cul gnûf an, ducj ingubanâts cul mangjâ des fiestis e cun ancjemò in bocje il savôr dal mandolât, al è normâl metisi a filosofâ sul timp che al passe. Fra un taiut e chel altri la mê riflession dai ultins diis e je stade che no si cjate plui la gubane di une volte.
No stoi fevelant di chê di for, o cognòs cualchi puest a Cividât e su pe Sclavanie dulà che la si cjate inmò buine, chê che o intint jo e je chê industriâl. Par capî ce che o ai voie di dî si à di taiâ un fete di gubane industriâl e, prime di mangjâle, metile dongje a la foto che e je su la scjate.
La fete de foto e je biele, si viodin i pignûi, la ue passe, i tocuts di cocule e di nole, la fete vere, chê che e je stade juste taiade, e à invezit dentri un paston di robe dolce, sperin almancul fat cui stes ingredients...
Ma no je dome la estetiche che e je cambiade, al è il savôr che nol è plui chel.
Forsit parcè che un timp e jere artesanâl e cumò e je industriâl.
Ma il biel al è che une volte, cuant che e jere buine, e vendeve dome ca, cumò e vent par dut e no si fâs masse fature a cjatâle intai centris comerciâi ator pal marimont. O imparin il marketing e o disimparin a fâ lis robis ben.
Prin salt dal crot: mi àn dite che cuant che si comence a disi robis tant che "ai miei timps sì che la gubane e jere buine, migo come vuê...", aromai si stâ lant di ribe jù cui agns...


text:
15,00 euro
- Disponibilità:
- Disponibile
- Codice:
- RS-CD0010
- Produttore:
- Forum
- Regia:
- Comuzzi Paolo
- Lingua:
- Friulano
- Durata:
- 65 min.
- Tipo:
- DVD video
Pierluigi Cappello, Umberto Valentinis, Ida Vallerugo, Giacomo Vit, cuatri dai poetis fra i plui cognossûts dal Friûl, nus puartin tai lûcs de poesie. Cuatri incuintris diviers a testemoneâ cemût che la peraule e rive inmò a disvelâ il leam fra la umanitât e il mont. Cuatri incuintris diviers li che il ritmi de poesie si ties mirabilmentri cul timp dal viodi. Par cure di Augusta Eniti.
Scrivi una recensione
Nota: Il codice HTML non è tradotto!
Continua


text:
Medaie de Provincie di Udin a bonsignôr Gian Carlo Menis
«Un grant om di culture de nestre diocesi. Un dai tancj oms di glesie che intal ‘900 nus à judât a no dismenteâ lis nestris lidrîs e i nestris valôrs». Cun chestis peraulis il president de Provincie di Udin Pietro Fontanini al à acompagnât ai prins di Lui, la consegne de medaie istituzionâl a bons. Gian Carlo Menis, diretôr emerit dai Museus diocesans e Galariis dal Tiepolo. Un omaç a une figure di predi, insegnant, storic e archeolic impegnât inte tutele dal patrimoni artistic dal Friûl e pe valorizazion de sô storie.
L’arcivescul di Udin bons. Mazzocato al à ricuardât che la ativitât di bons. Menis si sedi concretizade in doi aspiets, jessi predi e jessi furlan: «Lis dôs dimensions si son fondudis in bons. Menis tant che in altris grancj predis che a àn maridât la ativitât pastorâl cul amôr par cheste tiere e la sô storie».
Bons. Menis al à marcât che tra i siei lavôrs chel plui impuartant al è stât la Storie dal Friûl des origjins ae fin dal stât patriarcjâl: «A son tancj i furlans che a àn il savôr de lôr patrie. Parcè che il Friûl al è une vere patrie: magari piçule tant che teritori ma tant antighe inte sô anime, che cualchi politic al cîr di fâ dismenteâ. Ducj si visin ancjemò lis bataiis dal 1945 par ricognossi il Friûl tant che regjon autonome».
«Al è impuartant - si è racomandât - che il popul furlan di vuê nol pierdi la cussience de sô autonomie culturâl». Concludint cuntune esortazion «Che al vivi il Friûl! Cun Udin tant che capitâl e il cjistiel tant che sede dal Patriarcje e dal guvier nazionâl». (LPdF) ❚


text:
Intal Consei regjonâl de Bretagne il Pat al è stât fat bon dome cuntune maiorance limitade formade di socialiscj e comuniscj, intant che a votâ cuintri, in plui dai conservadôrs de UMP, a son stâts i moviments nazionalitaris e de çampe alternative tant che UDB, Bretagne Écologie e Europe Écologie – Les Verts. Cuintri dal Pat si son declarâts ancje il Consei Culturâl de Bretagne e la atuâl direzion dai Bonnets Rouges che a lamentin la mancjance di rispuestis aes rivendicazions di autoguvier che a rivin de Bretagne. Intant de sô visite a Roazhon / Rennes, il prin ministri francês Ayrault al à però sigurât che chest Pat al è dome il principi di un percors che, chest an che al ven, al viodarà il Parlament di Parîs impegnât ancje suntune leç di decentrament che e incressarà lis competencis des Regjons e sul tentatîf di ratifiche de Cjarte europeane des lenghis regjonâls o minoritariis.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
18/12/13
Bretagne: pat tra Regjon e guvier centrâl
Intal Consei regjonâl de Bretagne il Pat al è stât fat bon dome cuntune maiorance limitade formade di socialiscj e comuniscj, intant che a votâ cuintri, in plui dai conservadôrs de UMP, a son stâts i moviments nazionalitaris e de çampe alternative tant che UDB, Bretagne Écologie e Europe Écologie – Les Verts. Cuintri dal Pat si son declarâts ancje il Consei Culturâl de Bretagne e la atuâl direzion dai Bonnets Rouges che a lamentin la mancjance di rispuestis aes rivendicazions di autoguvier che a rivin de Bretagne. Intant de sô visite a Roazhon / Rennes, il prin ministri francês Ayrault al à però sigurât che chest Pat al è dome il principi di un percors che, chest an che al ven, al viodarà il Parlament di Parîs impegnât ancje suntune leç di decentrament che e incressarà lis competencis des Regjons e sul tentatîf di ratifiche de Cjarte europeane des lenghis regjonâls o minoritariis.


text:
La
comission pai afârs istituzionâi dal Parlament des isulis Baleârs
e à fat bon, dome cul vôt dal PP (diestre spagnoliste), il disen di
modifiche de leç de funzion publiche in maniere che la cognossince
dal catalan nol sarà plui un element necessari par podê lavorâ
intes aministrazions e intai servizis publics des isulis ma dome un
titul di merit. Inte stesse riunion al è stât boçât, cul vôt dal
PP e la astension dai socialiscj, un emendament che al proponeve la
avualiance juridiche jenfri catalan e castilian. Lis oposizions a son
cumò za daûr a lavorâ par che il test di leç al vegni fermât par
incostituzionalitât dal moment che, intai fats, al larà a penalizâ
i dirits linguistics dai citadins che a fevelin par catalan che no
varan plui la garanzie di vê a ce fâ cun funzionaris publics che a
capissin e che ur rispuindin inte lôr lenghe proprie.
Font:
Europa Press, 27/06/12


text:
Argoment 4.
Il furlan si à di fevelâlu in famee e no tignîlu sù cu lis leçs.
Il fat che une lenghe par lâ indevant e vedi di jessi fevelade in famee al è vêr: il fat che al basti e che no coventin lis leçs nol sta ni in cîl ni in tiere.
Domande: parcè lis fameis furlanis, là che fin te prime metât dal Nûfcent si fevelave dome par furlan a àn lassât (par fortune dome in part) di fâlu? Rispueste: planificazion cussiente de politiche taliane di slargjâ il talian (e chest nol sarès un probleme) e di scancelâ chês altris lenghis o dialets (e cheste rispiet ae prime robe e je distinte e une vore negative). Si veve tacât cu la scuele, li che i insegnants (in buine fede… come tancj naziscj) a predicjavin ancje cun violence la bausie che se i gjenitôrs a fevelavin par furlan ai fruts, chei no varessin imparât ben i talian e a saressin restâts mus; si è lâts indevant cun azions continuis de stampe pe disfurlanizazion sistematiche (cemût mai il gjornâl stampât in Friûl e pai furlans dopo de seconde vuere mondiâl si clame “Messaggero Veneto”?); si è finît jentrant in ogni cjase cu la television, che prime e à puartât un model di italianitât finete e culte e po dopo un comerciâl e moderni. In dut chest complès il furlan al è stât taiât fûr di pueste e cumò i antifurlans nus contin che se no si fevele plui il furlan e je colpe des fameis! (Pardabon une logjiche naziste: prime tu torturis e tu copis l’ebreu e po dopo tu disis ancje che e je colpe sô, par vie che al è ebreu).
A chest pont puedino lis leçs bessolis salvâ il furlan? No, ma no si pues fâ di mancul di lôr: dome il fat che a sedin al da une dimostrazion publiche che si ricognòs al popul la sô identitât e i siei dirits, si libere finalmentri la sô fuarce vitâl e creative. No soi tant vecjo, ma o ai a clâr trop che al è cambiât il status dal furlan tai ultins 15 agns, in miôr e in graciis ancje de leç 15/96 e de 482/99. Po dopo, fatis lis leçs, e je une cuistion di impegn di dute la societât, ma intant vê il furlan tes scritis publichis, tai puescj associâts a valôrs impuartants o dominants (e je une robe brute, ma il cjâf de int al funzione cussì) al è fondamentâl.
Argoment 5.
Il furlan si à di tignîlu vîf cu la poesie e no cu lis leçs e ancjemò di mancul imponint une grafie: e je une vergogne che a tancj poetis no son stâts dâts finanziament par vie che no scrivevin te grafie uficiâl/te coinè
Par fuarce: poesiis no leçs! E je la evoluzions di “il friulano è un dialettaccio da stalla e da osteria” a “il friulano è una lingua così bella che si deve usare solo per la poesia”. Cjalait che pardabon lis firmis sot afermazions dal gjenar de prime e dal gjenar de seconde a son chês istessis, dome che al è passât cualchi an, ma la linie e il risultât che a vuelin al è compagn: trasformâ il furlan intune lenghe muarte. Dome che prime le volevin muarte tal ledan: no son rivâts e cumò le vuelin muarte te mufe.
Sul fat che si è dineât bêçs ai poetis no je une fantasie umoristiche che mi inventi cumò: si è sintût conseîrs regjonâi a dî cussì tal plen de lôr funzion aministrative, te discussion de ultime leç (lait a scoltâ lis regjistrazions): un ancje al à dite che lis leçs di prime (la LR 15/96) a vevin dineât finanziaments al poete Domenico Menis (sic! e sig!), che al jere fintremai stât candidât al Nobel: une vergogne dal OLF e dai “furlaniscj”!
Prin di dut i antifurlans, se a citin leterâts furlans, che a studiin un tic di plui, il poete al sarès Domenico Zannier (magari cuntune altre contradizion si podarès scusâju pal fat che ancjemò a scuele nol è l’insegnament dal furlan!); po dopo, someial pussibil che un poete par publicâ lis sôs poesiis al domandi un finanziament e che si dedi a lui in persone i bêçs? I politics antifurlans a vuelin fânus bevi ancje cheste mostrosetât: Montale o Quasimodo, tant par citâ un pâr di Nobel talians, àno fat domande di finanziament pes lôr poesiis a Rome in cualchi ministeri e chest ur aial dât i bêçs in man?
Ma tant ae leç 15/96 si pues dâi cualsisei colpe. Par altri la confusion tra grafie e coinè e je totâl: la grafie e je la maniere di doprâ i simbui grafics, lis letaris; la coinè e je la varietât furlane standard che e pues jessi scrite ancje in altris grafiis: par esempli il vocabolari di Faggin al à dentri dome la coinè, ma intune grafie diferente di chê uficiâl. Par altri cu la grafie uficiâl si pues ancje scrivi in varietâts diferentis (dimostrazion: la cjase, par coinè, la cjasa, te varietât di… Tumieç)
In ogni câs la leç 15/96 e previodeve di finanziâ (e si fevele simpri scuelis, ents, associazions, editôrs, mai personis) cu la cundizion che, se si tratave di materiâl didatic, si dopràs la grafie uficiâl, invezit la coinè no je mai stade une cundizion par nuie: al è plen di scuelis che a àn vût i bêçs regjonâi par fâ lavôrs te lôr variante, cjargnele, de Basse, de Contee o di là da la Aghe o di là che al fos. A documentâsi si pues lei lis racomandazions dal Olf (acusât di autoritarisim cuintri dai creatîfs e di crimins cuintri des varietâts) che lis zonis periferichis a vevin di vê la prioritât!
Par altri ancje su la coretece di doprâ la grafie uficiâl e je simpri stade manie largje e nol è nissun câs di un finanziament che al sedi stât dineât par vie che un test intune varietât furlane locâl o te coinè a fossin masse erôrs.
Argoment 6.
La grafie uficiâl/coinè e cope lis varietâts.
E torne la confusion grafie/coinè (viôt Argoment 5): in ogni câs no je vere nissune des dôs robis.
Une maniere di scrivi e un model di lenghe scrite, insegnât come che Diu comende e no imponût come il talian, che Diu nus vuardi, e da plui fuarce a dut un sisteme linguistic, e in realtât i darès plui fuarce ancje ae competence de lenghe taliane e di chês altris lenghis in Friûl.
Ma lis varietâts a son daûr a pierdi lis lôr carateristichis distintivis e a son feveladis simpri di mancul, duncje la int e je preocupade i displâs: ce fasial l’antifurlan? Al dîs che e je colpe de graficoinè (a chest pont mi permet ancje un neologjisim). Par fuarce: la grafie e la coinè no son insegnadis tes scuelis, a son un element dome scrit e la plui part dai furlans a lein dome par talian, ma e je colpe de grafie e de coinè se lis varietâts a son daûr a sparî.
E je dome une robe che no mi torne: o sai di une vore di fameis li che in pocjis gjenerazions no si fevele plui la variante locâl di furlan, si è pierdude, alore e à di jessi colpe la graficoinè, ma, no sai cemût che al è pussibil, cumò in chês fameis no si scrîf te grafie furlane uficiâl e no si fevele te coinè: a scrivin e a fevelin dome par talian. O spieti che cualchi sociolinguist o academic antifurlan mi sclarissi chest misteri.
(Cun chest no vuei saborâ nissune oposizion tra talian e furlan come lenghis: dutis dôs a son bielis e a puedin stâ insiemi in pâs come che al sucêt tal gno cjâf e in chel di tancj furlans, dongje ancje cun altris. La oposizion no je mai tra lenghis, e je tra modei politics).
... (al va ancjemò indevant)


text:
L’ultin
rapuart dal Consei de Europe sul rispiet de Cjarte pes lenghis
regjonâls e minoritariis intal Ream Unît nol plate la preocupazion
pai risultâts dal censiment dal 2011 che a mostrin une riduzion des
personis che a fevelin par galês propit intes areis là che la
lenghe e jere plui doprade. Tra i ponts là che il rapuart al invide
lis autoritâts a fâ di plui si à, prin di dut, la garanzie di
servizis sanitariis e sociâi par galês. Une cuistion di fuarte
atualitât ancje par vie di un câs capitât sul imprin di Zenâr
cuant che il farmacist di une cjadene di supermarcjâts si à refudât
di dâ une medisine par un frut malât par vie che la recipe dal
miedi e veve lis indicazions pal ûs scritis par galês. Lis
organizazions impegnadis pai dirits linguistics tant che la
Cymdeithas yr Iaith Gymraeg e il Dyfodol i’r Iaith za di timp a
domandin al guvier galês un impegn plui fuart su chest e su altris
cjamps là che i dirits linguistics no son rispietâts ad in plen.
Par recuperâ la pierdite di personis che a fevelin par galês intes
areis là che la lenghe e jere plui fuarte si propon po ancje la
modifiche des politichis abitativis e di chês lavorativis metudis in
at fin cumò ta chestis regjons.
Font:
BBC, 17/01/14; Cymdeithas, 12/01/14